Návrh

Zákon 

z .......2005

o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti)

     Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1
Predmet úpravy

(1) Tento  zákon  upravuje
a) poskytovanie služieb v oblasti súkromnej bezpečnosti,
b) výkon štátneho dozoru Ministerstvom vnútra Slovenskej republiky (ďalej len „ministerstvo“) a kontroly Policajným zborom v oblasti súkromnej bezpečnosti.

(2) Súkromná bezpečnosť sa prevádzkuje ako súkromná bezpečnostná služba (ďalej len „bezpečnostná služba“) alebo ako technická služba na ochranu majetku a osoby (ďalej len „technická služba“).

(3) Tento zákon sa nevzťahuje na prevádzkovanie činností, ktoré sú bezpečnostnou službou, ak ich vykonávajú pre vlastnú potrebu štátny orgán, Národná banka Slovenska, ozbrojené sily Slovenskej republiky, ozbrojený bezpečnostný zbor, ozbrojený zbor, záchranný zbor alebo stráž zriadená zákonom,) diplomatická misia alebo konzulárny úrad, alebo orgán územnej samosprávy pri plnení úloh verejnej správy.

§ 2
Bezpečnostná služba

(1) Druhy bezpečnostnej služby sú 
a)	strážna služba,
b)	detektívna služba,
c)  odborná príprava a poradenstvo.

(2) Fyzická osoba alebo právnická osoba prevádzkuje bezpečnostnú službu pre iné osoby alebo ako vlastnú ochranu.
§ 3
Strážna služba

Strážna služba je
a)  ochrana  majetku  na  verejne  prístupnom  mieste,
b)  ochrana majetku na inom než verejne prístupnom mieste,
c)  ochrana osoby,
d)  ochrana majetku a osoby pri preprave,
e)  ochrana prepravy majetku a osoby,
f)  zabezpečovanie  poriadku na mieste zhromažďovania osôb,
g) prevádzkovanie zabezpečovacieho systému alebo poplachového systému, prevádzkovanie ich častí, vyhodnocovanie narušenia chráneného objektu alebo chráneného miesta (ďalej len „prevádzkovanie zabezpečovacieho systému alebo poplachového systému“) alebo
h)  vypracúvanie plánu ochrany.

§ 4
Detektívna služba

(1) Detektívna služba je
a)  hľadanie osoby,
b)  hľadanie majetku,
c)  monitorovanie činnosti osoby v uzavretom priestore alebo na uzavretom mieste,
d) získavanie údajov,  ktoré  môžu  slúžiť  ako  dôkazný  prostriedok v konaní pred súdom alebo správnym orgánom,
e)  získavanie  údajov  o  osobnom  stave  fyzickej osoby  a získavanie informácií o  konaní fyzickej osoby  alebo právnickej osoby  alebo o ich majetkových pomeroch,
f)  získavanie informácií v súvislosti s vymáhaním pohľadávky alebo
g) získavanie údajov o protiprávnom konaní ohrozujúcom obchodné tajomstvo.)

(2) Detektívnou službou nie je vykonávanie činností podľa odseku 1, ak sa vykonávajú ako súčasť činností podľa osobitných predpisov.  

§ 5
Odborná príprava a poradenstvo

Odborná príprava a poradenstvo je
a)  príprava na výkon strážnej služby, 
b)  príprava na výkon detektívnej služby, 
c)  poskytovanie odborných rád pri prevádzkovaní strážnej služby alebo
d)  poskytovanie odborných rád pri prevádzkovaní detektívnej služby.

§ 6
Vlastná ochrana

Vlastná ochrana je prevádzkovanie bezpečnostnej služby pre vlastnú potrebu, ak je zabezpečovaná aspoň jednou osobou v pracovnoprávnom vzťahu.
§ 7
Technická služba

(1) Technická služba  je vývoj, výroba, predaj, projektovanie, montáž, údržba, revízia alebo oprava zabezpečovacích systémov alebo poplachových systémov a systémov a zariadení umožňujúcich sledovanie pohybu  a  konania  osoby  v chránenom objekte, na chránenom mieste alebo v ich okolí. 

(2) Ustanovenia tohto zákona sa nevzťahujú na činnosti uvedené v odseku 1, ak sa tieto činnosti týkajú mechanických zámkov s menej ako trojbodovým uzamykacím mechanizmom z jedného miesta a prenosných trezorov.

§ 8
Vymedzenie niektorých pojmov 

Na účely tohto zákona sa ďalej rozumie
a) bezpečnostnou praxou fyzická ochrana, pátranie, odborná príprava a poradenstvo na  tieto činnosti, 
b) fyzickou ochranou obchôdzka, stráženie, prevádzkovanie zabezpečovacieho systému alebo poplachového systému a priame riadenie a kontrola týchto činností,
c) pátraním priamy výkon činností uvedených v § 4 a priame riadenie a kontrola týchto činností,
d) obchôdzkou  priamy  výkon  činností  uvedených  v § 3 písm.  a), b) a  f)  striedavým premiestňovaním sa osoby poverenej výkonom fyzickej ochrany v tom istom chránenom objekte alebo na tom istom chránenom mieste,
e) strážením priamy výkon činností  uvedených v  § 3  písm. a) až f) prítomnosťou osoby poverenej výkonom fyzickej ochrany na strážnom stanovisku v chránenom objekte, na chránenom mieste alebo pri chránenej osobe alebo pri chránenom majetku, kde tieto činnosti má vykonávať,
f) zásahom činnosť osoby poverenej výkonom fyzickej ochrany alebo pátrania, pri ktorej sa zasahuje do základných práv a slobôd inej osoby,
g) zabezpečovacím  systémom  sústava  elektrických,  elektronických,  mechanických    alebo iných súčiastok tvoriacich pevne zabudovanú prekážku zabraňujúcu vstupu osoby alebo zvieraťa do chráneného  objektu alebo  na chránené miesto alebo  výstupu z nich, alebo  vjazdu dopravného prostriedku do chráneného  objektu alebo na chránené miesto alebo výjazdu  z nich, ktoré nemožno prekonať bez odborných znalostí alebo použitia sily,
h) poplachovým   systémom   sústava   elektrických,   elektronických,   mechanických   alebo iných súčiastok tvoriacich  predmet pevne  zabudovaný  na chránenom  objekte alebo  na chránenom mieste alebo v chránenom objekte, ktorý po  neoprávnenom  zásahu na  chránenom objekte alebo na chránenom  mieste  alebo  po  neoprávnenom  zásahu  do  chráneného objektu, alebo do chráneného miesta  vyvolá svetelný, zvukový alebo iný  signál,
i) vecným bezpečnostným prostriedkom vec, vrátane zvieraťa, ktorá je určená na to, aby sa  použila ako zbraň alebo vec na zastavenie,  prípadne  obmedzenie  pohybu  osoby,  zvieraťa  alebo vozidla alebo na obmedzenie funkcie iného technického zariadenia,
j) iným technickým   prostriedkom stroj alebo prístroj, ktoré sa používajú na plnenie úloh fyzickej ochrany, pátrania, odbornej prípravy a poradenstva,

k) dokladom  o  vzdelaní  diplom  o  ukončení  vysokoškolského  štúdia,  vysvedčenie  o  ukončení štúdia, doklad o ukončení odbornej prípravy uvedenej v § 94 ods. 3 alebo osvedčenie o vykonaní kvalifikačnej skúšky podľa § 18,  
l) potvrdením  o bezpečnostnej praxi alebo potvrdením o praxi potvrdenie,  v   ktorom je uvedený dátum začiatku jej vykonávania a dátum jej ukončenia a funkcia, v ktorej túto prax osoba vykonávala;  na potvrdení  musí byť  uvedené, kto  potvrdenie vydal,  spisová značka a číslo písomnosti, pod ktorým bolo potvrdenie vydané, podpisová doložka s menom,  priezviskom a funkciou  osoby, ktorá  potvrdenie podpísala, a  odtlačok pečiatky toho,  kto potvrdenie vydal,
m) ozbrojeným zborom zbor, o ktorom osobitný zákon ustanovuje, že je ozbrojený zbor; na účely tohto zákona má rovnaké postavenie aj Slovenská informačná služba, Národný bezpečnostný úrad, Vojenská polícia a obecná polícia,
n) ozbrojeným bezpečnostným zborom zbor, o ktorom osobitný zákon ustanovuje, že je  ozbrojený bezpečnostný zbor,
o) miestom činnosti fyzickej osoby adresa, z ktorej fyzická osoba riadi činnosť pri prevádzkovaní súkromnej bezpečnosti,
p) prevádzkou iné miesto, okrem sídla právnickej osoby a miesta činnosti fyzickej osoby, z ktorého sa riadi činnosť pri prevádzkovaní súkromnej bezpečnosti,
r) verejne prístupným miestom každé  miesto, kde vstup osobám nie  je zakázaný,
s) prevádzkovateľom fyzická osoba alebo právnická osoba, ktorej bola udelená licencia na prevádzkovanie bezpečnostnej služby, 
t)  pobytom na území Slovenskej republiky pobyt podľa osobitného zákona,)
u) zodpovedným zástupcom fyzická osoba s trvalým pobytom na území Slovenskej republiky, ktorá zodpovedá za riadne prevádzkovanie bezpečnostnej služby alebo technickej služby.

DRUHÁ ČASŤ
BEZPEČNOSTNÁ SLUŽBA

PRVÁ HLAVA
OPRÁVNENIE PREVÁDZKOVAŤ BEZPEČNOSTNÚ SLUŽBU

§ 9
Všeobecné ustanovenia

(1) Bezpečnostnú službu možno prevádzkovať na základe licencie na prevádzkovanie bezpečnostnej služby.

(2) O udelení licencie na prevádzkovanie bezpečnostnej služby  rozhoduje   krajské  riaditeľstvo Policajného  zboru (ďalej  len „krajské  riaditeľstvo“) na základe žiadosti fyzickej osoby alebo právnickej osoby. Licencia na prevádzkovanie bezpečnostnej služby sa vydáva na desať rokov, ak tento zákon neustanovuje inak.

(3) Licencia na prevádzkovanie bezpečnostnej služby je verejná listina a je neprevoditeľná.

§ 10
Vznik oprávnenia prevádzkovať bezpečnostnú službu

(1) Oprávnenie prevádzkovať bezpečnostnú službu vzniká doručením licencie na prevádzkovanie bezpečnostnej služby. Osobe, ktorá sa povinne zapisuje do obchodného registra,)  vzniká oprávnenie prevádzkovať bezpečnostnú službu dňom zápisu do tohto registra, ak deň zápisu do obchodného registra je neskorší ako deň doručenia licencie na prevádzkovanie bezpečnostnej služby. 

(2) Osoba, ktorá  sa povinne  zapisuje do obchodného registra, je povinná  podať  návrh na zápis do obchodného registra do 90 dní odo dňa  nadobudnutia právoplatnosti rozhodnutia o udelení licencie  na  prevádzkovanie  bezpečnostnej služby. Ak nie je podaný návrh na zápis do obchodného registra do 90 dní odo dňa nadobudnutia právoplatnosti rozhodnutia o udelení licencie na prevádzkovanie  bezpečnostnej  služby alebo  ak  registrový  súd  odmietne  vykonanie zápisu,) táto osoba  je  povinná písomné  rozhodnutie  o  udelení  licencie  na  prevádzkovanie bezpečnostnej služby  a licenciu  na  prevádzkovanie  bezpečnostnej  služby  vrátiť  krajskému riaditeľstvu  do  15 dní po uplynutí 90 dňovej lehoty alebo do 15 dní od oznámenia o odmietnutí vykonania zápisu do obchodného registra. 

§ 11
Podmienky udelenia licencie na prevádzkovanie bezpečnostnej služby fyzickej osobe

(1) Krajské riaditeľstvo udelí licenciu na prevádzkovanie bezpečnostnej služby fyzickej osobe, ak tomu nebráni záujem vnútorného poriadku a bezpečnosti a ak
a) je  občanom   členského   štátu  Európskej  únie,  občanom  iného  zmluvného  štátu  dohody o  Európskom  hospodárskom  priestore  alebo  občanom  Švajčiarskej  konfederácie  (ďalej  len „občan Európskeho hospodárskeho priestoru“),
b) dosiahla vek 21 rokov,
c) má spôsobilosť na právne úkony v plnom rozsahu,
d) je bezúhonná,
e) je spoľahlivá, 
f) je zdravotne spôsobilá,
g) má požadovanú odbornú spôsobilosť.

(2) Podmienky uvedené v odseku 1 musí spĺňať aj prokurista,) vedúci organizačnej zložky podniku) a vedúci podniku zahraničnej osoby.)

(3) Ak fyzická osoba nemá pobyt na území Slovenskej republiky, musí ustanoviť zodpovedného zástupcu. Zodpovedný zástupca musí spĺňať podmienky ustanovené v odseku 1 a musí byť v pracovnoprávnom vzťahu k prevádzkovateľovi; to neplatí ak je ním manžel (manželka) prevádzkovateľa.

§ 12
Podmienky udelenia licencie na prevádzkovanie bezpečnostnej služby právnickej osobe

(1) Krajské  riaditeľstvo udelí licenciu na prevádzkovanie bezpečnostnej služby  právnickej osobe, ktorá je spoľahlivá podľa § 14 ods. 1 písm. g), ak tomu nebráni záujem vnútorného poriadku a bezpečnosti a 
a) fyzická osoba alebo fyzické osoby, ktoré sú jej štatutárnym orgánom alebo členmi štatutárneho orgánu,  spĺňajú podmienky  ustanovené v § 11 ods. 1,
b) fyzická osoba, ktorá má najmenej 15 % majetkový podiel v právnickej osobe, spĺňa  podmienky ustanovené v § 11 ods. 1 písm. d) a e),
c) z obchodného mena) právnickej osoby nevyplýva, že plní úlohy verejnej  správy.

(2)Podmienky ustanovené v § 11 ods. 1 musí spĺňať aj prokurista,6) vedúci organizačnej zložky podniku7) a vedúci podniku zahraničnej osoby8).

(3) Ak osoba podľa odseku 1 písm. a) alebo vedúci podniku zahraničnej osoby nemá pobyt na území Slovenskej republiky, musí mať právnická osoba, ktorá žiada o udelenie licencie na prevádzkovanie bezpečnostnej služby, ustanoveného zodpovedného zástupcu. Zodpovedný zástupca musí spĺňať podmienky ustanovené v § 11 ods. 1 a musí byť v pracovnoprávnom vzťahu k prevádzkovateľovi.

§ 13
Bezúhonnosť 

(1) Za bezúhonnú osobu sa na účely tohto zákona, okrem osoby na ktorú sa hľadí, ako by nebola odsúdená, nepovažuje ten, kto bol právoplatne odsúdený
a) za úmyselný trestný čin alebo
b) iný trestný čin, za ktorý mu bol uložený nepodmienečný trest odňatia slobody v dĺžke viac ako 12 mesiacov. 

(2) Za bezúhonnú osobu sa na účely tohto zákona nepovažuje ani ten, komu  súd alebo  správny  orgán uložil zákaz činnosti, ktorá súvisí s činnosťou podľa tohto zákona, alebo ktorá je obsahom  pracovnoprávneho vzťahu podľa tohto zákona, do skončenia výkonu zákazu činnosti. 

(3) Bezúhonnosť sa preukazuje odpisom z registra trestov) nie starším ako tri mesiace a čestným vyhlásením, že osobe správny orgán neuložil zákaz činnosti podľa odseku 2. Ak ide o osobu, ktorá sa za posledných desať rokov nepretržite zdržiavala viac ako šesť mesiacov mimo územia Slovenskej republiky, predloží tiež doklad obdobný odpisu z registra trestov zo štátu, v ktorom sa viac ako šesť mesiacov nepretržite zdržiavala a jeho preklad do štátneho jazyka) vyhotovený tlmočníkom podľa osobitného predpisu;) ak nemôže takýto doklad predložiť, pretože mu ho štát nevydá, predloží čestné vyhlásenie, že nebol v cudzine uznaný vinným z trestného činu, pre ktorý nemôže byť považovaný za bezúhonného a že mu nebol uložený zákaz činnosti podľa odseku 2. 
§ 14
Spoľahlivosť

(1) Za spoľahlivú osobu sa na účely tohto zákona nepovažuje ten, kto
a) preukázateľne nadmerne požíva alkoholické nápoje alebo preukázateľne požíva iné návykové látky,
b) bol v posledných dvoch rokoch uznaný vinným z priestupku na úseku ochrany pred alkoholizmom a inými toxikomániami, z priestupku na úseku používania výbušnín,  z priestupku na úseku strelných zbraní a streliva, z priestupku na úseku obrany Slovenskej republiky, z priestupku proti verejnému poriadku spáchaného neuposlúchnutím výzvy verejného činiteľa pri výkone jeho právomoci, z priestupku proti občianskemu spolunažívaniu spáchaného drobným úmyselným ublížením na zdraví alebo z priestupku proti majetku,  
c) bol právoplatne odsúdený za niektorý z trestných činov uvedených v § 13 ods. 1 a od doby, kedy sa na neho hľadí, ako by nebol odsúdený, neuplynuli tri roky,
d) je trestne stíhaný za trestný čin uvedený v § 13 ods. 1 písm. a), 
e) bol trestne stíhaný za trestný čin uvedený v § 13 ods. 1 písm. a) a trestné stíhanie sa skončilo schválením zmieru, ak odo dňa nadobudnutia právoplatnosti rozhodnutia o schválení zmieru neuplynuli tri roky,
f) bol trestne stíhaný za trestný čin uvedený v § 13 ods. 1 písm. a) a trestné stíhanie bolo právoplatne podmienečne zastavené, ak od skončenia skúšobnej doby neuplynuli tri roky,
g) podľa zistení ministerstva alebo krajského riaditeľstva neposkytuje záruku, že bude  pri vykonávaní činnosti podľa tohto zákona dodržiavať všeobecne záväzné právne predpisy, povinnosti vyplývajúce z rozhodnutí a iných opatrení   vydaných podľa tohto zákona a že bude činnosť podľa tohto zákona vykonávať poctivo.

(2) Okrem dokladov podľa § 13 ods. 3, sa spoľahlivosť  preukazuje aj čestným vyhlásením o tom, že osoba nebola v posledných  dvoch rokoch uznaná vinnou zo spáchania niektorého z priestupkov uvedených v odseku 1 písm. b) a že nie je u nej iná prekážka ustanovená v odseku 1 písm. a), c) až f), pre ktorú by nespĺňala podmienku spoľahlivosti.

(3) Ministerstvo alebo krajské riaditeľstvo si na posúdenie spoľahlivosti vyžiada vyjadrenie  útvaru Policajného zboru, a ak výsledky posúdenia spoľahlivosti osoby neumožňujú vysloviť jednoznačný záver o jej spoľahlivosti, vyžiada si aj stanovisko osobitnej komisie. Osobitná komisia môže zaujať stanovisko k spoľahlivosti osoby aj bez žiadosti. Stanoviskom osobitnej komisie je ministerstvo alebo krajské riaditeľstvo viazané.

(4) Osobitnú komisiu podľa odseku 3 zriaďuje minister vnútra Slovenskej republiky (ďalej len „minister“). Členovia komisie musia byť oprávnení oboznamovať sa s utajovanými skutočnosťami.

(5) Ministerstvo alebo krajské riaditeľstvo môže na posúdenie spoľahlivosti požiadať o vyjadrenie aj iný štátny orgán alebo obec, v ktorej sa žiadateľ zdržiava alebo sa v posledných piatich rokoch zdržiaval; títo sú povinní žiadosti ministerstva alebo krajského riaditeľstva o vyjadrenie vyhovieť v lehote 14 dní od jej doručenia. Ministerstvo alebo krajské riaditeľstvo si však vždy vyžiada vyjadrenie Slovenskej informačnej služby, ak ide o posúdenie spoľahlivosti fyzickej osoby, ktorá žiada  o udelenie licencie na prevádzkovanie bezpečnostnej služby, fyzickej osoby, ktorá je štatutárnym orgánom alebo členom štatutárneho orgánu právnickej osoby ktorá žiada o udelenie licencie na prevádzkovanie bezpečnostnej služby, fyzickej osoby, ktorá má najmenej 15 % majetkový podiel v právnickej osobe, vedúceho organizačnej zložky podniku, zodpovedného zástupcu, prokuristu, vedúceho podniku zahraničnej osoby a fyzickej osoby, ktorá vykonáva fyzickú ochranu alebo pátranie v objekte osobitnej dôležitosti; lehota podľa predchádzajúcej vety platí rovnako.

§ 15
Zdravotná spôsobilosť

(1) Zdravotnou spôsobilosťou sa rozumie telesná spôsobilosť a psychická spôsobilosť na vykonávanie činností súvisiacich s prevádzkovaním bezpečnostnej služby, ak ju tento zákon vyžaduje. Zdravotnú spôsobilosť osoba preukazuje lekárskym posudkom.) 

(2) Osoba je povinná podrobiť sa posúdeniu zdravotnej spôsobilosti každé dva roky,  ak  nie  je v záveroch predchádzajúceho lekárskeho posudku  ustanovená kratšia lehota.  Povinnosť podrobiť sa  opätovnému posúdeniu zdravotnej spôsobilosti na základe rozhodnutia ministerstva alebo krajského riaditeľstva nie je dotknutá.

(3) Každý lekár alebo psychológ, ktorý na základe vyšetrenia zistí, že osoba trpí chorobou,  poruchou alebo stavom, ktoré vylučujú alebo obmedzujú jej zdravotnú spôsobilosť,  poučí ju o tejto skutočnosti a oznámi to krajskému riaditeľstvu.

(4) Podrobnosti o posudzovaní zdravotnej spôsobilosti a vzor lekárskeho posudku ustanoví všeobecne záväzný právny predpis, ktorý vydá Ministerstvo zdravotníctva Slovenskej republiky. 

Odborná spôsobilosť

§ 16

Odborne spôsobilou osobou je na účely tohto zákona osoba, ktorá dosiahla vzdelanie ustanovené pre danú činnosť a je držiteľom preukazu odbornej spôsobilosti (ďalej len „preukaz“).

§ 17
Vzdelanie

(1) Požiadavku ustanoveného vzdelania na prevádzkovanie strážnej služby  spĺňa  osoba,   ktorá má  ukončené úplné stredné vzdelanie alebo úplné stredné odborné vzdelanie.)

(2) Požiadavku ustanoveného vzdelania na prevádzkovanie detektívnej služby a odbornej prípravy a poradenstva spĺňa osoba, ktorá
a) získala vysokoškolské vzdelanie druhého stupňa v študijnom odbore právo alebo v oblasti bezpečnostných služieb,
b) je držiteľom osvedčenia o vykonaní kvalifikačnej skúšky alebo

c) získala vysokoškolské vzdelanie druhého stupňa v inom študijnom odbore ako právo alebo v oblasti bezpečnostných služieb a získala špecializované policajné vzdelanie) a vykonávala bezpečnostnú prax v ozbrojenom bezpečnostnom zbore najmenej desať rokov a čas od skončenia vykonávania  tejto praxe nie je dlhší ako päť rokov.

§ 18
Kvalifikačná skúška

(1) Kvalifikačnú skúšku podľa § 17 ods. 2 písm. b) môže vykonať osoba, ktorá získala vysokoškolské vzdelanie prvého stupňa v študijnom odbore právo alebo v oblasti bezpečnostných služieb alebo osoba, ktorá získala vysokoškolské vzdelanie druhého stupňa v inom študijnom odbore ako právo alebo v oblasti bezpečnostných služieb, ak tieto osoby  vykonávali bezpečnostnú prax alebo prax v odbore právo  najmenej desať  rokov a čas  od skončenia vykonávania  tejto praxe nie je dlhší ako päť rokov. 

(2) Žiadosť o vykonanie kvalifikačnej  skúšky  podáva  osoba  písomne  ministerstvu. V žiadosti o vykonanie  kvalifikačnej skúšky  osoba uvedie  meno, priezvisko, titul, rodné  číslo a adresu pobytu. K žiadosti pripojí osvedčený odpis dokladu o vzdelaní, potvrdenie o bezpečnostnej praxi alebo potvrdenie o praxi v odbore  právo a doklad o zaplatení správneho poplatku za podanie žiadosti o vykonanie kvalifikačnej skúšky.

(3) Kvalifikačná skúška sa vykonáva pred skúšobnou komisiou, ktorej členov vymenúva a odvoláva minister. Skúšobná komisia je trojčlenná a je zložená zo  zástupcov ministerstva, krajského riaditeľstva a vysokej školy, na ktorej sa uskutočňuje vysokoškolské štúdium v študijnom odbore  v  oblasti bezpečnostných služieb. Predsedom skúšobnej komisie je zástupca ministerstva. O priebehu kvalifikačnej skúšky vypracuje  skúšobná komisia protokol,  ktorý podpíšu všetci členovia komisie. Ministerstvo je povinné protokol uschovávať 20 rokov. Kvalifikačnú skúšku možno opakovať len raz, a to najskôr po uplynutí  jedného roka. O úspešnom vykonaní kvalifikačnej skúšky vydá ministerstvo absolventovi kvalifikačnej skúšky osvedčenie o vykonaní kvalifikačnej skúšky. 

(4) Podrobnosti o obsahu a priebehu kvalifikačnej skúšky a o činnosti komisie ustanoví všeobecne záväzný právny predpis, ktorý vydá ministerstvo.

(5) Činnosť v  komisii sa  považuje za iný  úkon vo všeobecnom záujme.)

§ 19
Skúška odbornej spôsobilosti

(1) Skúška odbornej spôsobilosti (ďalej len „skúška“) je typu
a) S – pre osoby poverené výkonom fyzickej ochrany a pátrania a
b) P – pre osoby poverené  výkonom  fyzickej  ochrany, pátrania, odbornej prípravy a poradenstva a pre prevádzkovateľov.

(2) Skúška sa vykonáva pred  trojčlennou komisiou. Predsedom komisie je zástupca ministerstva, ktorý plní úlohy na úseku bezpečnostných služieb a získal vysokoškolské vzdelanie druhého stupňa v študijnom odbore právo alebo v oblasti bezpečnostných služieb alebo v  inom študijnom odbore, ak najmenej desať rokov vykonával bezpečnostnú prax. Jeden člen skúšobnej komisie je zástupca krajského riaditeľstva, ktorý plní úlohy na úseku bezpečnostných služieb. Druhý člen komisie je zástupca okresného riaditeľstva Policajného zboru podľa miesta konania skúšky.

(3) Skúšku typu S, ani odbornú prípravu podľa tohto zákona, nemusí vykonať  osoba, ktorá má ukončené vzdelanie v študijnom odbore v oblasti bezpečnostných služieb a vykonávala najmenej desať rokov bezpečnostnú  prax  v ozbrojenom  zbore alebo ozbrojenom bezpečnostnom zbore a čas od skončenia jej činnosti v tomto zbore nie je dlhší ako päť rokov.

(4) Skúšku typu P, ani odbornú prípravu podľa tohto zákona, nemusí vykonať osoba, ktorá získala vysokoškolské vzdelanie druhého stupňa v študijnom odbore právo alebo v oblasti bezpečnostných služieb alebo získala vysokoškolské vzdelanie druhého stupňa v inom študijnom odbore ako právo alebo v oblasti bezpečnostných služieb a získala špecializované policajné vzdelanie15) a táto osoba vykonávala najmenej desať rokov bezpečnostnú prax v ozbrojenom zbore alebo ozbrojenom bezpečnostnom zbore a čas od skončenia jej činnosti v tomto zbore nie je dlhší ako päť rokov.

(5) Osobu po absolvovaní odbornej prípravy (ďalej len „uchádzač“) prihlasuje na skúšku podľa typu skúšky osoba akreditovaná  ministerstvom na vykonávanie odbornej prípravy (ďalej len „akreditovaná osoba“). Uchádzača možno prihlásiť na skúšku najneskôr do šiestich mesiacov od ukončenia odbornej prípravy. 

(6) Prihláška na skúšku sa podáva na ministerstve a obsahuje
a) zoznam uchádzačov, ktorí sú prihlásení na skúšku, s uvedením mena, priezviska, titulu, rodného priezviska, dátumu a miesta  narodenia, rodného čísla a adresy pobytu,
b) čas a miesto konania  odbornej prípravy,
c) navrhované miesto a čas  konania skúšky, 
d) údaj o tom, či uchádzač je prihlásený na prvú skúšku alebo na opravnú skúšku,
e) údaje podľa písmena a) o tlmočníkoch, ak sa zúčastnia skúšky.

(7) K prihláške na skúšku akreditovaná osoba pripojí
a) doklad o zaplatení správneho poplatku za podanie prihlášky na skúšku,
b) doklady a čestné vyhlásenia preukazujúce bezúhonnosť a spoľahlivosť uchádzača. 

(8) Termín a miesto konania skúšky oznámi ministerstvo akreditovanej osobe najmenej 15 dní pred konaním skúšky. Skúška sa musí vykonať najneskôr  do troch  mesiacov od  podania prihlášky na skúšku. Počet uchádzačov, ktorí sa zúčastnia jednej skúšky, určí ministerstvo. Za každého uchádzača prihláseného na skúšku akreditovaná osoba zaplatí správny poplatok. Ak prihláška na skúšku nespĺňa náležitosti ustanovené v odsekoch 6 a 7, ministerstvo vyzve akreditovanú osobu na doplnenie prihlášky na skúšku; ak akreditovaná osoba prihlášku na skúšku v určenom termíne nedoplní, ministerstvo termín konania skúšky neurčí. Akreditovaná osoba je povinná poskytnúť pomôcky, prostriedky a priestory na vykonanie skúšky.

(9) Súčasťou skúšky je písomný test a ústna skúška. O priebehu skúšky vypracuje komisia zápisnicu, ktorú  podpíšu  všetci členovia skúšobnej komisie. Zápisnicu o vykonaní skúšky  je ministerstvo povinné uschovávať 15 rokov. Uchádzač, ktorý  nevykoná úspešne skúšku, sa môže prihlásiť na vykonanie opravnej skúšky najskôr po uplynutí troch mesiacov od neúspešného vykonania skúšky. Opravnú skúšku možno opakovať len jedenkrát. Uchádzač, ktorý nevykoná ani druhú opravnú skúšku, sa môže prihlásiť na novú skúšku najskôr po uplynutí jedného roka odo dňa neúspešného vykonania druhej opravnej skúšky a až po novom ukončení odbornej prípravy.

(10) Skúška sa  vykonáva v štátnom  jazyku. Uchádzač, ktorý neovláda štátny jazyk môže vykonať skúšku v jazyku, ktorý ovláda. Ak niektorý člen komisie neovláda jazyk, v ktorom uchádzač vykoná skúšku, skúška sa vykoná prostredníctvom tlmočníka. Náklady na tlmočenie hradí uchádzač.

(11) Činnosť v komisii sa považuje za iný úkon vo všeobecnom záujme.16)

(12) Podrobnosti o obsahu odbornej prípravy, obsahu a priebehu skúšky a o činnosti komisie ustanoví všeobecne záväzný právny predpis, ktorý vydá ministerstvo.

§ 20
Preukaz 

(1) Uchádzačovi, ktorý úspešne vykonal skúšku alebo na základe písomnej žiadosti osobe, ktorá podľa § 19 ods. 3, 4 alebo § 21 ods. 1 skúšku nemusí vykonať, vydá ministerstvo preukaz typu S alebo typu P, ak sú tieto osoby bezúhonné a spoľahlivé. Platnosť preukazu je desať rokov. Osoba, ktorá nemusí vykonať skúšku, k žiadosti o vydanie preukazu pripojí osvedčený doklad o vzdelaní, potvrdenie o bezpečnostnej praxi a doklady a čestné vyhlásenia preukazujúce bezúhonnosť a spoľahlivosť osoby. Na vydanie preukazu sa nevzťahuje všeobecný predpis o správnom konaní.)

(2) Ministerstvo písomne vyrozumie osobu o nevydaní preukazu, ak nie sú splnené podmienky na vydanie preukazu ustanovené v tomto zákone. Uchádzačovi, ktorý úspešne vykonal skúšku a nebol mu vydaný preukaz z dôvodu nesplnenia podmienky bezúhonnosti alebo spoľahlivosti, ministerstvo vydá preukaz po splnení podmienky bezúhonnosti a spoľahlivosti s platnosťou na dobu, ktorá nesmie byť dlhšia ako desať rokov od úspešného vykonania skúšky. Osobe, ktorá nemusí absolvovať skúšku podľa § 19 ods. 3, 4 alebo § 21 ods. 1 po tom, čo jej bolo odmietnuté vydanie preukazu, ministerstvo vydá preukaz na základe písomnej žiadosti po preukázaní, že je bezúhonná a spoľahlivá a spĺňa podmienky ustanovené v § 19 ods. 3, 4 alebo § 21 ods. 1.

(3) Preukaz je verejná listina. Osoba môže byť súčasne držiteľom len jedného preukazu. Ak osoba požiada o vydanie duplikátu preukazu podľa odseku 4 alebo jej má byť vydaný nový preukaz na základe skúšky iného typu, predchádzajúci preukaz je povinná vrátiť ministerstvu, inak jej nový preukaz alebo duplikát preukazu nebude vydaný; to neplatí, ak sa duplikát preukazu vydáva za preukaz, ktorý bol stratený alebo odcudzený. Osoba poverená výkonom fyzickej ochrany, pátrania alebo odbornej prípravy a poradenstva je pri plnení pracovných úloh povinná mať preukaz pri sebe a na požiadanie ho predložiť ministerstvu pri výkone štátneho dozoru (ďalej len „orgán dozoru“), krajskému riaditeľstvu pri výkone kontroly (ďalej len „orgán kontroly“) alebo príslušníkovi Policajného zboru (ďalej len „policajt“) pri výkone kontroly činnosti.
(4) Za preukaz, ktorý bol stratený, odcudzený, poškodený alebo ktorý obsahuje údaje nezodpovedajúce skutočnosti, vydá ministerstvo duplikát preukazu. Ministerstvo vydá duplikát preukazu na základe žiadosti a po preukázaní dôvodov na jeho vydanie.  Duplikát preukazu stráca platnosť dňom, ktorým mala skončiť platnosť preukazu, za ktorý sa duplikát vydáva. 

(5) Na vydanie preukazu po strate platnosti predchádzajúceho preukazu uplynutím času, je potrebné absolvovať odbornú prípravu v skrátenej forme a vykonať skúšku.

(6) Vzor preukazu  a obsah odbornej prípravy v skrátenej forme ustanoví všeobecne záväzný právny predpis, ktorý vydá ministerstvo.

§ 21
Uznávanie odbornej spôsobilosti 

(1) Odborná spôsobilosť alebo jej časť, získaná v členskom štáte Európskej únie, v inom zmluvnom štáte dohody o Európskom hospodárskom priestore alebo v Švajčiarskej konfederácii sa uzná ako odborná spôsobilosť získaná podľa tohto zákona, ak žiadateľ doloží doklady o získaní odbornej spôsobilosti zodpovedajúce dokladom podľa tohto zákona a ich preklad do štátneho jazyka11) vyhotovený tlmočníkom podľa osobitného predpisu.12)

(2) Ak sa porovnaním dokladov predložených podľa odseku 1 preukáže rozdiel v odbornej spôsobilosti vyžadovanej podľa tohto zákona a odbornej spôsobilosti, ktorú má osoba, umožní sa osobe získať odbornú spôsobilosť alebo jej  časť podľa § 17 až 20. O neuznaní odbornej spôsobilosti alebo jej časti získanej v členskom štáte Európskej únie,  v inom zmluvnom štáte dohody o Európskom hospodárskom priestore alebo v Švajčiarskej konfederácii vydá ministerstvo rozhodnutie. 

(3) Orgánom na uznávanie vzdelania získaného v členskom štátne Európskej únie, v inom zmluvnom štáte dohody o Európskom hospodárskom priestore alebo v Švajčiarskej konfederácii je Ministerstvo školstva Slovenskej republiky a orgánom na uznávanie odbornej spôsobilosti získanej v členskom štáte Európskej únie, v inom zmluvnom štáte dohody o Európskom hospodárskom priestore alebo v Švajčiarskej konfederácii je ministerstvo.

Konanie o udelenie licencie na prevádzkovanie bezpečnostnej služby

§ 22

(1) Fyzická osoba v žiadosti o udelenie licencie na prevádzkovanie bezpečnostnej služby uvedie
a) meno, priezvisko, titul, dátum a miesto narodenia, rodné číslo, adresu pobytu a štátne občianstvo,
b) obchodné meno)  a miesto činnosti fyzickej osoby, identifikačné číslo, ak bolo pridelené,
c) predmet činnosti podľa § 3 až 5,
d) miesto prevádzky a ďalších prevádzok, ak ich zriadi,
e) dobu ukončenia, ak zamýšľa činnosť vykonávať menej ako desať rokov,
f) prehľad svojich podnikateľských činností.

(2) Fyzická osoba k žiadosti o  udelenie licencie na prevádzkovanie bezpečnostnej služby pripojí
a) doklady a čestné vyhlásenia preukazujúce jej bezúhonnosť a spoľahlivosť,
b) lekársky posudok nie starší ako tri mesiace,
c) doklad preukazujúci jej vzdelanie a preukaz typu P,
d) čestné vyhlásenie o tom, že nie je držiteľom iného oprávnenia podnikať, okrem oprávnenia podnikať podľa § 36 alebo že ukončí podnikateľskú činnosť najneskôr ku dňu, keď rozhodnutie o udelení licencie na prevádzkovanie bezpečnostnej služby podľa tohto zákona nadobudne právoplatnosť,
e) doklad označujúci orgán, ktorý vykonáva jej sociálne poistenie,
f) doklad o pridelení identifikačného čísla, ak je pridelené,
g) odpis z obchodného registra, ak je v ňom osoba zapísaná, nie starší ako tri mesiace, a výpis zo živnostenského registra alebo z iného registra nie starší ako tri mesiace, prípadne iný doklad preukazujúci prehľad jej podnikateľských činností,
h) doklad o zaplatení správneho poplatku,
i) opis a farebné vyobrazenie rovnošaty, nášiviek, znaku alebo iného vonkajšieho označenia, ak sa majú používať pri poskytovaní bezpečnostnej služby.

(3) Fyzická osoba  uvedie  údaje  v odseku 1 písm. a) a pripojí doklady uvedené v odseku 2 písm. a) až d) aj o prokuristovi, ak prokúru udelila; to isté platí o zodpovednom zástupcovi, ak ho ustanovila, o vedúcom organizačnej zložky podniku a o vedúcom podniku zahraničnej osoby. 

§ 23

(1) Právnická osoba v žiadosti o udelenie licencie na prevádzkovanie bezpečnostnej služby uvedie
a) obchodné meno a sídlo,)  prípadne adresu miesta činnosti organizačnej zložky podniku alebo podniku zahraničnej osoby,
b) meno, priezvisko, titul, dátum a miesto narodenia, rodné číslo, adresu pobytu a štátne občianstvo fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi, s uvedením spôsobu, akým konajú v  jej mene, 
c) identifikačné číslo, ak je pridelené,
d) predmet činnosti vymedzený podľa § 3 až 5,
e) miesto prevádzky a ďalších prevádzok, ak ich zriadi,
f) dobu ukončenia, ak  zamýšľa činnosť vykonávať menej ako desať rokov,
g) prehľad svojich podnikateľských činností.

(2) Právnická osoba k žiadosti o  udelenie licencie na prevádzkovanie bezpečnostnej služby pripojí
a) doklady  uvedené  v  §  22  ods. 2  písm. a) až d) týkajúce sa fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi, 
b) doklady uvedené v § 22 ods. 2 písm. a) o osobe uvedenej v § 12 ods. 1 písm. b),
c) zmluvu alebo listinu o založení právnickej osoby s osvedčením  pravosti podpisov; osvedčenie sa nevyžaduje, ak je spísaná vo forme notárskej zápisnice,
d) u osôb zapísaných v obchodnom registri výpis z obchodného registra nie starší ako tri mesiace,
e) doklad o pridelení identifikačného čísla, ak je pridelené,
f) doklad o zaplatení správneho poplatku,
g) čestné vyhlásenie o tom, že  nie je držiteľom iného oprávnenia podnikať, okrem oprávnenia podnikať podľa § 36 alebo že ukončí podnikateľskú činnosť najneskôr ku dňu, keď rozhodnutie o udelení licencie na prevádzkovanie bezpečnostnej služby nadobudne právoplatnosť,
h) opis a farebné vyobrazenie rovnošaty, nášiviek, znaku alebo iného vonkajšieho označenia, ak sa majú používať pri poskytovaní bezpečnostnej služby.

(3) Ustanovenia odseku 1 písm. b) a odseku 2 písm. a) sa primerane vzťahujú aj na prokuristu, zodpovedného zástupcu, vedúceho organizačnej zložky podniku a vedúceho podniku zahraničnej osoby. 

§ 24

Ak je to nevyhnutné na riadne posúdenie podmienok  ustanovených v § 13 alebo § 14, môže si krajské riaditeľstvo vyžiadať na doplnenie žiadosti o udelenie licencie na prevádzkovanie bezpečnostnej služby aj iné podklady ako sú uvedené v § 22 ods. 2  alebo § 23 ods. 2. 

§ 25

Vzor  žiadosti o  udelenie licencie na prevádzkovanie bezpečnostnej služby a  požiadavky na farebné vyobrazenie rovnošaty ustanoví   všeobecne   záväzný    právny   predpis,   ktorý   vydá ministerstvo. 

§ 26

(1) Žiadosť o udelenie licencie na prevádzkovanie bezpečnostnej služby sa podáva osobne krajskému riaditeľstvu. 

(2) Fyzická osoba  alebo zástupca právnickej  osoby pri podaní žiadosti o  udelenie licencie na prevádzkovanie bezpečnostnej služby preukáže svoju totožnosť  občianskym preukazom) alebo iným dokladom preukazujúcim totožnosť.)

§ 27

(1) Krajské riaditeľstvo si k žiadosti o  udelenie licencie na prevádzkovanie bezpečnostnej služby vyžiada vyjadrenie ministerstva k záujmu vnútorného poriadku a bezpečnosti. Ustanovenia všeobecného predpisu o správnom konaní o povinnosti oboznámiť účastníka konania s podkladmi pre rozhodnutie sa nepoužijú, ak krajské riaditeľstvo žiadosti o  udelenie licencie na prevádzkovanie bezpečnostnej služby vyhovie. Ak krajské riaditeľstvo nemôže rozhodnúť o žiadosti o  udelenie licencie na prevádzkovanie bezpečnostnej služby v lehote podľa všeobecného predpisu o správnom konaní, môže túto lehotu predĺžiť riaditeľ krajského riaditeľstva, najviac však o 60 dní. 

(2) Krajské riaditeľstvo do 30 dní odo dňa nadobudnutia právoplatnosti rozhodnutia o udelení licencie na prevádzkovanie bezpečnostnej služby vydá licenciu na prevádzkovanie bezpečnostnej služby, ktorou prevádzkovateľ preukazuje oprávnenie prevádzkovať v nej uvedené činnosti. Na každú bezpečnostnú službu podľa § 2 ods. 1 sa vydáva samostatná licencia na prevádzkovanie bezpečnostnej služby.

(3) Prevádzkovateľ je povinný začať vykonávať aspoň jednu povolenú činnosť do jedného roka odo dňa nadobudnutia právoplatnosti rozhodnutia o udelení licencie na prevádzkovanie bezpečnostnej služby.

(4) Vzory licencií na prevádzkovanie bezpečnostnej služby ustanoví všeobecne záväzný právny predpis, ktorý vydá ministerstvo.

§ 28

V rozhodnutí o udelení licencie na prevádzkovanie bezpečnostnej služby možno v záujme ochrany života,  zdravia,  majetkových  alebo iných práv osôb, ako aj v záujme vnútorného poriadku a bezpečnosti určiť podmienky prevádzkovania bezpečnostnej služby, najmä
a)  rozsah činnosti,
b) množstvo a druh vecných bezpečnostných prostriedkov, prípadne iných technických prostriedkov alebo výstroja používaných pri výkone fyzickej ochrany, pátrania, odbornej prípravy a poradenstva,
c) obmedzenie času platnosti licencie na prevádzkovanie bezpečnostnej služby,
d) počet zamestnancov,
e) povinnosť vykonávať prípravu osôb poverených výkonom fyzickej ochrany v určených termínoch,
f) počet zamestnancov s požadovanou dĺžkou bezpečnostnej praxe,
g) počet a druh strelných zbraní) používaných pri výkone fyzickej ochrany, pátrania, odbornej prípravy a poradenstva. 

§ 29
Oznamovacia povinnosť

(1) Prevádzkovateľ  je povinný oznámiť krajskému riaditeľstvu zmeny všetkých údajov, ktoré uviedol v žiadosti o  udelenie licencie na prevádzkovanie bezpečnostnej služby a doložiť o tom doklady, ako aj doložiť zmenu dokladov, ktoré pripojil k žiadosti o  udelenie licencie na prevádzkovanie bezpečnostnej služby, najneskôr do 15 dní od týchto zmien.

(2) Prevádzkovateľ, ktorý je fyzickou osobou, je povinný predložiť krajskému riaditeľstvu raz za dva roky doklady a čestné vyhlásenia preukazujúce jeho bezúhonnosť a spoľahlivosť a lekársky posudok nie staršie ako tri mesiace tieto doklady je prevádzkovateľ povinný predložiť raz za dva roky aj o osobách uvedených v § 11 ods. 2 a 3. 

(3) Prevádzkovateľ, ktorý je právnickou osobou, je povinný predložiť krajskému riaditeľstvu raz za dva roky doklady a čestné vyhlásenia preukazujúce bezúhonnosť a spoľahlivosť a lekársky posudok nie staršie ako tri mesiace osôb uvedených v § 12 ods. 1 písm. a), ods. 2 a 3 a doklady a čestné vyhlásenia preukazujúce bezúhonnosť a  spoľahlivosť osoby uvedenej v § 12 ods. 1 písm. b). 

(4) Na základe oznámenia podľa odseku 1 a dokladov, čestných vyhlásení a lekárskeho posudku predložených podľa odsekov 2 a 3 krajské riaditeľstvo potvrdí prevádzkovateľovi oznámenie zmien alebo rozhodne o zmene rozhodnutia o udelení licencie na prevádzkovanie bezpečnostnej služby alebo pozastaví prevádzkovanie bezpečnostnej služby alebo odníme licenciu na prevádzkovanie bezpečnostnej služby.

§ 30
Zmeny rozhodnutia o udelení licencie na prevádzkovanie bezpečnostnej služby

(1) Krajské riaditeľstvo vydá rozhodnutie o zmene rozhodnutia o udelení licencie na prevádzkovanie bezpečnostnej služby, ak sa zmeny týkajú  rozsahu činnosti v rámci jedného druhu bezpečnostnej služby; to platí aj na dodatočné určenie podmienok alebo zmenu podmienok uvedených v § 28. Krajské riaditeľstvo do 30 dní odo dňa nadobudnutia právoplatnosti rozhodnutia o zmene rozhodnutia o udelení licencie na prevádzkovanie bezpečnostnej služby vydá novú licenciu na prevádzkovanie bezpečnostnej služby s platnosťou najviac do ukončenia platnosti predchádzajúcej licencie na prevádzkovanie bezpečnostnej služby.  Žiadosť o nový druh bezpečnostnej služby nie je zmena údajov v rozhodnutí o udelení licencie na prevádzkovanie bezpečnostnej služby, ale samostatnou žiadosťou o udelenie licencie na prevádzkovanie bezpečnostnej služby.  

(2) Krajské riaditeľstvo môže po udelení licencie na prevádzkovanie bezpečnostnej služby určiť alebo upraviť podmienky na prevádzkovanie bezpečnostnej služby, ak je to v záujme ochrany života, zdravia, majetkových alebo iných práv osôb alebo v záujme vnútorného poriadku a bezpečnosti. 

§ 31
Pozastavenie prevádzkovania bezpečnostnej služby 

(1) Krajské riaditeľstvo pozastaví prevádzkovanie bezpečnostnej služby
a) ak prestane fyzická osoba, ktorá je štatutárnym orgánom  právnickej osoby alebo jeho členom, prokuristom, vedúcim organizačnej zložky podniku, vedúcim podniku zahraničnej právnickej osoby alebo  zodpovedný zástupca spĺňať podmienky ustanovené v  § 11 ods. 1 písm. a), c) až g), najdlhšie na tri mesiace odo dňa, keď prestala spĺňať uvedené podmienky,
b) ak v právnickej osobe prestane pôsobiť fyzická osoba, ktorá je ako jediná oprávnená konať v mene právnickej osoby, najdlhšie na tri mesiace odo dňa, keď táto fyzická osoba prestala pôsobiť v právnickej osobe,
c) ak fyzická osoba, ktorá má najmenej 15 % majetkový podiel v právnickej osobe prestane spĺňať podmienku bezúhonnosti alebo spoľahlivosti, najdlhšie na tri mesiace odo dňa, keď osoba prestala spĺňať uvedené podmienky,
d) ak prevádzkovateľ, ktorý je fyzickou osobou, prestane spĺňať podmienky spoľahlivosti ustanovené v § 14 ods. 1 písm. d), do konečného rozhodnutia vo veci,

e) ak fyzická osoba, ktorá je prokuristom, vedúcim organizačnej zložky podniku, vedúcim podniku zahraničnej fyzickej osoby alebo zodpovedným zástupcom fyzickej osoby, ak musí byť ustanovený,  prestane  spĺňať podmienky  ustanovené  v § 11 ods. 1 písm. a), c) až g) najdlhšie na tri mesiace odo dňa, keď osoba prestala spĺňať uvedené podmienky,
f) ak u prevádzkovateľa vykonávajú funkcie fyzické osoby, ktorých pôsobenie je podľa § 33 ods. 8 až 10 zakázané, najdlhšie na tri mesiace,
g) na žiadosť prevádzkovateľa, najdlhšie na dobu jedného roka odo dňa nadobudnutia právoplatnosti rozhodnutia o pozastavení prevádzkovania bezpečnostnej služby,
h) ak je to nevyhnutné z dôvodov naliehavého záujmu vnútorného poriadku a bezpečnosti  alebo
i) ak výkon činnosti, ktorý trvá, nie je v súlade so zákonom, najdlhšie na tri mesiace od zistenia tejto skutočnosti.

(2) Odvolanie proti rozhodnutiu o pozastavení prevádzkovania bezpečnostnej služby nemá odkladný účinok.

(3) V prevádzkovaní bezpečnostnej služby možno pokračovať len na základe rozhodnutia krajského riaditeľstva, ktorým sa pozastavenie prevádzkovania bezpečnostnej služby zruší;  toto rozhodnutie je krajské riaditeľstvo povinné vydať do troch dní odo dňa, keď prevádzkovateľ preukáže, že dôvody, pre ktoré sa prevádzkovanie bezpečnostnej služby pozastavilo, pominuli. Pozastaviť prevádzkovanie bezpečnostnej služby podľa odseku 1 písm. g) možno opakovane najskôr po uplynutí troch mesiacov od zrušenia predchádzajúceho rozhodnutia o pozastavení prevádzkovania bezpečnostnej služby.

§ 32
Zánik oprávnenia prevádzkovať bezpečnostnú službu

(1) Oprávnenie prevádzkovať bezpečnostnú službu zaniká
a) smrťou prevádzkovateľa, ktorý bol fyzickou osobou,
b) zrušením právnickej osoby,
c) uplynutím času, na ktorý bola licencia na prevádzkovanie bezpečnostnej služby udelená,
d) rozhodnutím krajského riaditeľstva podľa § 33 alebo
e) písomným oznámením o ukončení prevádzkovania bezpečnostnej služby a odovzdaním licencie na prevádzkovanie bezpečnostnej služby prevádzkovateľom.

(2) Oprávnenie prevádzkovať bezpečnostnú službu nezanikne odovzdaním licencie na prevádzkovanie bezpečnostnej služby prevádzkovateľom, ak bolo začaté konanie o pozastavení prevádzkovania bezpečnostnej služby alebo konanie o odňatí licencie na prevádzkovanie bezpečnostnej služby.

(3) Ak oprávnenie prevádzkovať bezpečnostnú službu zaniká uplynutím času, na ktorý bola licencia na prevádzkovanie bezpečnostnej služby udelená, môže prevádzkovateľ požiadať o vydanie novej licencie na prevádzkovanie bezpečnostnej služby na činnosti, ktoré sú predmetom udelenej licencie, najskôr šesť mesiacov pred uplynutím platnosti licencie na prevádzkovanie bezpečnostnej služby.

§ 33
Odňatie licencie na prevádzkovanie bezpečnostnej služby

(1) Krajské riaditeľstvo rozhodne o odňatí licencie na prevádzkovanie bezpečnostnej služby, ak 
a) uplynula lehota ustanovená v § 31 ods. 1 písm. a) až c), e), f) alebo i) a dôvody, na základe ktorých bolo pozastavené oprávnenie prevádzkovať bezpečnostnú službu trvajú,
b) prevádzkovateľ, ktorý je fyzickou osobou, prestal spĺňať podmienky uvedené v § 11 ods. 1 a nejde o prípad podľa § 31 ods. 1 písm. d),
c) prevádzkovateľ zamestnáva osobu, ktorá nespĺňa podmienku bezúhonnosti alebo spoľahlivosti, viac ako tri mesiace odo dňa, keď sa dozvedel, že zamestnanec nespĺňa podmienku bezúhonnosti alebo spoľahlivosti alebo
d) prevádzkovateľ nezačal vykonávať  aspoň jednu povolenú činnosť do  jedného roka  odo dňa nadobudnutia právoplatnosti rozhodnutia o udelení licencie na prevádzkovanie bezpečnostnej služby alebo takúto činnosť nevykonáva  nepretržite dlhšie ako jeden rok.

(2) Krajské riaditeľstvo rozhodne o odňatí licencie na prevádzkovanie bezpečnostnej služby, ak prevádzkovateľ závažným spôsobom poruší alebo opakovane porušuje povinnosti ustanovené zákonom alebo inými všeobecne záväznými právnymi predpismi alebo ak porušuje povinnosti uložené v rozhodnutiach alebo opatreniach ministerstva alebo krajského riaditeľstva. 

(3) Krajské riaditeľstvo rozhodne  o  trvalom   odňatí  licencie na prevádzkovanie bezpečnostnej služby, ak prevádzkovateľ opakovane závažným spôsobom porušuje povinnosti ustanovené  týmto zákonom alebo inými všeobecne záväznými právnymi predpismi alebo ak opakovane závažným spôsobom porušuje povinnosti uložené v rozhodnutiach alebo opatreniach ministerstva alebo krajského riaditeľstva.

(4) Krajské riaditeľstvo rozhodne o odňatí udelenej licencie na prevádzkovanie bezpečnostnej služby aj vtedy, ak prevádzkovateľ ani do 30 dní po doručení opakovanej výzvy licenciu na prevádzkovanie bezpečnostnej služby neprevezme.

(5) Odvolanie proti rozhodnutiu o odňatí licencie na prevádzkovanie bezpečnostnej služby nemá odkladný účinok.

(6) Ak sa licencia na prevádzkovanie bezpečnostnej služby odňala podľa odseku 3, ďalšiu licenciu na prevádzkovanie bezpečnostnej služby tomu istému prevádzkovateľovi nie je možné udeliť.

(7) Ak sa licencia na prevádzkovanie bezpečnostnej služby odňala podľa odseku 1, 2 alebo 4, možno  ďalšiu licenciu  na  prevádzkovanie bezpečnostnej  služby tomu istému prevádzkovateľovi udeliť až po uplynutí troch rokov odo dňa nadobudnutia právoplatnosti  rozhodnutia o  odňatí licencie na prevádzkovanie bezpečnostnej služby. 

(8) Fyzická osoba, ktorej bola odňatá licencia na prevádzkovanie bezpečnostnej služby podľa odseku 3, nemôže byť štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom, ani zodpovedným zástupcom prevádzkovateľa; ak ide o fyzickú osobu, ktorej bola  odňatá licencia na prevádzkovanie bezpečnostnej služby podľa odseku 1, 2 alebo 4, nesmie vykonávať tieto funkcie do troch rokov odo dňa nadobudnutia právoplatnosti rozhodnutia o odňatí licencie na prevádzkovanie bezpečnostnej služby.

(9) Osoby, ktoré boli štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom alebo zodpovedným zástupcom prevádzkovateľa, ktorému bola odňatá licencia na prevádzkovanie bezpečnostnej služby podľa odseku 3, nesmú vykonávať tieto funkcie u prevádzkovateľa; to neplatí, ak ich činnosť nesúvisela s dôvodom, pre ktorý bola licencia na prevádzkovanie bezpečnostnej služby odňatá.

(10) Osoby, ktoré boli štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom alebo zodpovedným zástupcom prevádzkovateľa, ktorému bola odňatá licencia na prevádzkovanie bezpečnostnej služby podľa odseku 1, 2 alebo 4, nesmú vykonávať tieto funkcie u prevádzkovateľa po dobu troch rokov odo dňa nadobudnutia právoplatnosti rozhodnutia o odňatí licencie na prevádzkovanie bezpečnostnej služby; to neplatí, ak ich činnosť nesúvisela s dôvodom, pre ktorý bola licencia na prevádzkovanie bezpečnostnej služby odňatá.

§ 34
Povinnosti po zmene rozhodnutia o udelení licencie na prevádzkovanie 
bezpečnostnej služby,  po pozastavení prevádzkovania bezpečnostnej služby 
alebo po zániku oprávnenia prevádzkovať bezpečnostnú službu

(1) Ak sa na základe zmeny rozhodnutia o udelení licencie na prevádzkovanie bezpečnostnej služby vydá nová licencia na prevádzkovanie bezpečnostnej služby, prevádzkovateľ je povinný predchádzajúcu licenciu na prevádzkovanie bezpečnostnej služby vrátiť krajskému riaditeľstvu najneskôr pri doručení novej licencie na prevádzkovanie bezpečnostnej služby. O vrátení licencie na prevádzkovanie bezpečnostnej služby krajské riaditeľstvo vydá potvrdenie tomu, kto licenciu na prevádzkovanie bezpečnostnej služby vrátil.

(2) Po zániku oprávnenia prevádzkovať bezpečnostnú službu je osoba, ktorá vlastní alebo užíva majetok slúžiaci na poskytovanie bezpečnostnej služby alebo v súvislosti s ňou, povinná zaistiť jeho ochranu, najmä ochranu všetkých vecných bezpečnostných prostriedkov, iných technických prostriedkov a dokladov tak,  aby sa nemohli zneužiť na ujmu práv a slobôd iných osôb alebo v rozpore so všeobecnými záujmami chránenými zákonom.  

(3) Pri pozastavení prevádzkovania bezpečnostnej služby alebo zániku oprávnenia prevádzkovať bezpečnostnú službu  je prevádzkovateľ povinný do 15 dní od pozastavenia prevádzkovania bezpečnostnej služby alebo zániku oprávnenia prevádzkovať bezpečnostnú službu vrátiť licenciu na prevádzkovanie bezpečnostnej služby krajskému riaditeľstvu; ak ide o zrušenie právnickej osoby s likvidáciou, túto povinnosť má likvidátor. O vrátení licencie na prevádzkovanie bezpečnostnej služby krajské riaditeľstvo vydá potvrdenie tomu, kto licenciu na prevádzkovanie bezpečnostnej služby vrátil.

(4) Ak je to vzhľadom na záujem vnútorného poriadku  a bezpečnosti potrebné,  v  rozhodnutí  o odňatí licencie na prevádzkovanie bezpečnostnej služby krajské riaditeľstvo určí podmienky  ukončenia prevádzkovania  bezpečnostnej služby,  týkajúce sa najmä  nakladania  s  vecami  uvedenými v odseku 2.

§ 35
Súčinnosť

Odpis právoplatného rozhodnutia o udelení licencie na prevádzkovanie bezpečnostnej služby, právoplatného rozhodnutia o zmene rozhodnutia o udelení licencie na prevádzkovanie bezpečnostnej služby alebo právoplatného rozhodnutia o odňatí licencie na prevádzkovanie bezpečnostnej služby alebo v prípade zániku oprávnenia prevádzkovať bezpečnostnú službu písomného oznámenia, zašle krajské riaditeľstvo správcovi dane, registrovému súdu podľa sídla právnickej osoby a orgánu štátnej štatistiky do 15 dní odo dňa, keď toto rozhodnutie nadobudlo právoplatnosť alebo bolo písomné oznámenie doručené; ak je prevádzkovateľom fyzická  osoba, krajské riaditeľstvo zašle odpis rozhodnutia alebo písomného oznámenia v tej istej lehote aj orgánu, ktorý vykonáva  jej  sociálne poistenie.

DRUHÁ HLAVA
PREVÁDZKOVANIE BEZPEČNOSTNEJ SLUŽBY

§ 36
Výlučnosť oprávnenia prevádzkovania bezpečnostnej služby

(1) Prevádzkovateľ nesmie byť držiteľom iného oprávnenia podnikať, okrem oprávnenia
a) podnikať v cestnej doprave, ak je výkon tohto oprávnenia obmedzený na ochranu majetku a osoby pri preprave alebo
b) na spracúvanie bankoviek a mincí vydaného Národnou bankou Slovenska, ak sa vykonáva ako súčasť ochrany majetku pri preprave. 

(2) Fyzická osoba, ktorá je prevádzkovateľom, fyzická osoba, ktorá je štatutárnym orgánom  alebo členom štatutárneho  orgánu právnickej osoby prevádzkujúcej bezpečnostnú službu, osobou uvedenou v § 11 ods. 2, 3, § 12 ods. 2 alebo 3 nesmie podnikať, okrem prevádzkovania činností podľa odseku 1 a nesmie byť ani štatutárnym orgánom alebo členom  štatutárneho orgánu, osobou uvedenou v § 11 ods. 2, 3, § 12 ods. 2 alebo 3 inej právnickej osoby.

(3) Výlučnosť prevádzkovania bezpečnostnej služby sa nevzťahuje na prevádzkovanie súkromnej bezpečnosti podľa tohto zákona. Držiteľ licencie na prevádzkovanie bezpečnostnej služby podľa tohto zákona je oprávnený prevádzkovať všetky druhy bezpečnostnej služby a technickú službu podľa tohto zákona. 

§ 37
Prekážky prevádzkovania bezpečnostnej služby

(1) Bezpečnostnú službu môže prevádzkovať fyzická osoba, právnická osoba alebo právnická osoba s najmenej 15 % majetkovým podielom fyzickej osoby,  na ktorých majetok bol ukončený konkurz,) najskôr po uplynutí troch rokov od ukončenia konkurzu. 

(2) Ak prevádzkovateľ podľa odseku 1 spôsobil konkurz úmyselne, môže prevádzkovať bezpečnostnú službu najskôr po piatich rokoch od vyrovnania jeho záväzkov, ktoré sa viažu ku konkurzu.
 
(3) Ustanovenie odsekov 1 a 2 sa vzťahuje aj na fyzickú osobu alebo právnickú osobu, voči ktorej bolo konanie zastavené pre nedostatok majetku.) Táto fyzická osoba alebo právnická osoba môže prevádzkovať bezpečnostnú službu najskôr po piatich rokoch odo dňa nadobudnutia právoplatnosti uznesenia súdu o zamietnutí návrhu na vyhlásenie konkurzu pre nedostatok majetku.

(4) Na prekážku podľa odsekov 1 až 3 sa neprihliada, ak došlo ku konkurzu v dôsledku trestného činu spáchaného treťou osobou. 

(5) Bezpečnostnú službu nemôže prevádzkovať fyzická osoba alebo právnická osoba, ktorá má uzatvorenú zmluvu o tichom spoločenstve.)

§ 38
Písomnosti

(1) Prevádzkovateľ je povinný na účely tohto zákona viesť v sídle alebo v mieste činnosti evidenciu zmlúv o poskytovaní bezpečnostnej služby a uschovávať ju najmenej päť rokov od skončenia zmluvného plnenia.

(2) Každá písomnosť súvisiaca s poskytovaním bezpečnostnej služby sa musí evidovať a  označiť obchodným menom a číslom licencie na prevádzkovanie bezpečnostnej služby. 

(3) Zmluva o poskytovaní bezpečnostnej služby musí mať písomnú formu,) inak je neplatná. Zmluvu o poskytovaní bezpečnostnej služby je prevádzkovateľ povinný uschovávať v sídle alebo v mieste činnosti počas jej plnenia a najmenej päť rokov od skončenia zmluvného plnenia.

(4) Podrobnosti o vedení evidencie podľa odseku 1 ustanoví všeobecne záväzný právny predpis, ktorý vydá ministerstvo.

Správa o činnosti bezpečnostných služieb

§ 39

(1) Prevádzkovateľ je povinný do 31. januára kalendárneho  roka predložiť ministerstvu písomnú správu o činnosti bezpečnostnej služby (ďalej len „správa“) za uplynulý kalendárny rok. 

(2) Povinnosť  predkladať správu  podľa  odseku  1  má  aj  prevádzkovateľ, ktorý svoju činnosť v priebehu hodnoteného roka ukončil alebo začal.

§ 40

(1) Správa o činnosti bezpečnostnej služby musí obsahovať 
a) označenie prevádzkovateľa, v ktorom je uvedené číslo licencie na prevádzkovanie bezpečnostnej služby, meno, priezvisko, adresa pobytu a miesto činnosti, obchodné meno fyzickej osoby alebo obchodné meno a sídlo právnickej osoby, 
b) štatistické údaje,
c) opisnú časť,
d) dátum  vypracovania  správy,  odtlačok pečiatky a podpis prevádzkovateľa alebo štatutárneho orgánu prevádzkovateľa.

(2) V opisnej časti sa opíšu prípady
a) použitia strelnej zbrane zamestnancom bezpečnostnej služby pri výkone fyzickej ochrany, pátrania, odbornej prípravy a poradenstva,
b) použitia strelnej zbrane proti zamestnancovi bezpečnostnej služby pri výkone fyzickej  ochrany, pátrania, odbornej prípravy a poradenstva,
c) usmrtenia zamestnanca bezpečnostnej služby pri  výkone fyzickej  ochrany, pátrania, odbornej prípravy a poradenstva,
d) usmrtenia osoby zamestnancom bezpečnostnej služby pri výkone fyzickej ochrany, pátrania, odbornej prípravy a poradenstva,
e) ublíženia na zdraví zamestnancovi bezpečnostnej služby pri výkone fyzickej ochrany, pátrania, odbornej prípravy a poradenstva, 
f) ublíženia na zdraví osobe zamestnancom bezpečnostnej služby pri výkone fyzickej ochrany, pátrania, odbornej prípravy a poradenstva,
g) zistenia  trestného  činu  zamestnancom  bezpečnostnej  služby  pri výkone fyzickej ochrany, pátrania, odbornej prípravy a poradenstva,
h) spáchania trestného činu zamestnancom bezpečnostnej služby pri výkone fyzickej ochrany, pátrania, odbornej prípravy a poradenstva,
i)  obmedzenia osobnej slobody osoby pristihnutej pri trestnom čine,
j)  uzatvorenia zmluvy o poskytovaní bezpečnostnej služby.

(3) Opisná  časť  musí  obsahovať  najmä  údaje  v  rozsahu meno, priezvisko, dátum narodenia a adresa pobytu o osobe, ktorá vykonala úkon,  použila zbraň,  spôsobila zranenie alebo usmrtenie, údaje o dĺžke pracovnej neschopnosti, údaje o osobe, ktorá spôsobila škodu, výška spôsobenej škody, údaje o osobe, ktorá spáchala trestný čin alebo ktorá zistila trestný čin, uvedenie útvaru Policajného zboru, alebo iného orgánu, ktorému bola vec hlásená, údaje o odovzdanej osobe, údaje o zmluvách o poskytovaní bezpečnostnej služby, s uvedením jej účastníkov, dňa uzavretia zmluvy, doby, na ktorú bola uzavretá, predmetu zmluvy o poskytovaní bezpečnostnej služby podľa § 3 až 5. 

(4) Za zranenie sa na účely správy považuje zranenie, ktoré si vyžiadalo pracovnú neschopnosť alebo je predpoklad, že by si vyžiadalo pracovnú neschopnosť.

(5) Štatistické údaje podľa odseku 1 písm. b) sa vedú vo výkaze štatistických údajov. Obsah štatistických údajov a vzor výkazu štatistických údajov  ustanoví  všeobecne  záväzný  právny predpis,  ktorý vydá ministerstvo.

§ 41
Označenie sídla a prevádzky

Na účely tohto zákona je prevádzkovateľ povinný označiť sídlo prevádzkovateľa, miesto činnosti fyzickej osoby a prevádzku obchodným menom na viditeľnom a verejne prístupnom mieste. Výška písmen označenia je najmenej 35 mm v kontrastnom vyhotovení k podkladu.

§ 42
Vzťah strážnej služby a detektívnej služby

Prevádzkovateľ nesmie uzavrieť zmluvu o poskytovaní detektívnej služby, ak pátranie smeruje proti osobe, ktorej už  poskytuje  strážnu  službu.  Ak sa až  po  uzavretí zmluvy  zistí, že pátranie smeruje proti osobe, ktorej už poskytuje strážnu službu, nesmie v pátraní  pokračovať; prevádzkovateľ je povinný oznámiť osobe, s ktorou uzavrel zmluvu o poskytovaní detektívnej služby, že nemôže pokračovať v poskytovaní detektívnej služby, s uvedením dôvodu.  Rovnako nesmie prevádzkovateľ uzavrieť zmluvu o poskytovaní strážnej služby s osobou, proti ktorej smeruje pátranie na základe skôr uzavretej zmluvy o poskytovaní detektívnej služby.  

§ 43
Povinnosť mlčanlivosti

(1) Pri prevádzkovaní   bezpečnostnej služby prevádzkovateľ, ako aj jeho zamestnanci, sú povinní dbať na česť, vážnosť  a dôstojnosť  osoby i  svoju vlastnú  a nepripustiť,  aby v súvislosti s ich činnosťou vznikla  osobe bezdôvodná ujma a sú povinní správať sa tak, aby zásah do jej práv a slobôd  neprekročil  mieru nevyhnutnú na dosiahnutie účelu sledovaného ich činnosťou.

(2) Prevádzkovateľ,  ako aj jeho zamestnanci sú povinní zachovávať mlčanlivosť o všetkých skutočnostiach, o ktorých sa dozvedia v súvislosti s poskytovaním bezpečnostnej služby, okrem prípadov, keď ich tejto povinnosti zbaví osoba, ktorá je účastníkom zmluvy o poskytovaní bezpečnostnej služby a  ak ide o skutočnosti  týkajúce sa inej osoby, tiež táto osoba. Táto povinnosť trvá i po ukončení prevádzkovania bezpečnostnej služby alebo po  skončení pracovnoprávneho vzťahu.

(3) Ustanoveniami odsekov 1 a 2 nie je dotknutá oznamovacia povinnosť alebo povinnosť vypovedať  podľa osobitných predpisov.)

Zamestnanci
§ 44

(1) Prevádzkovateľ môže zamestnávať  len  osobu,   ktorá  je bezúhonná podľa § 13 a  spoľahlivá podľa § 14 a spĺňa ďalšie  podmienky, ak ich tento zákon vyžaduje.

(2) Podmienky  ustanovené  týmto   zákonom  sa  nevzťahujú  na zamestnanca prevádzkovateľa,  ktorý sa vzhľadom na  svoje pracovné zaradenie nezúčastňuje na  výkone bezpečnostnej služby  a ktorý neprichádza do  styku  s informáciami,  týkajúcimi  sa bezpečnostnej služby.

§ 45

(1) Na posudzovanie bezúhonnosti uchádzača o zamestnanie je prevádzkovateľ povinný vyžiadať od  uchádzača o zamestnanie doklady a čestné vyhlásenia preukazujúce bezúhonnosť podľa § 13 ods. 3. Na  posudzovanie bezúhonnosti zamestnanca je prevádzkovateľ povinný vyžiadať od zamestnanca každé dva roky doklady a čestné vyhlásenia preukazujúce bezúhonnosť podľa § 13 ods. 3. 

(2) Na posúdenie bezúhonnosti je uchádzač o zamestnanie povinný predložiť prevádzkovateľovi  pred nástupom do zamestnania doklady a čestné vyhlásenia preukazujúce bezúhonnosť podľa § 13 ods. 3. Na posudzovanie bezúhonnosti zamestnanca je zamestnanec povinný prevádzkovateľovi predložiť každé dva roky doklady a čestné vyhlásenia preukazujúce bezúhonnosť podľa § 13 ods. 3 a neodkladne hlásiť prevádzkovateľovi každú zmenu skutočností rozhodujúcich na posúdenie bezúhonnosti. 
§ 46

(1) Na posudzovanie spoľahlivosti uchádzača o zamestnanie je prevádzkovateľ povinný vyžiadať od uchádzača o zamestnanie čestné vyhlásenie preukazujúce spoľahlivosť podľa § 14 ods. 2. Na posudzovanie spoľahlivosti zamestnanca je prevádzkovateľ povinný vyžiadať od zamestnanca každé dva roky čestné vyhlásenia preukazujúce spoľahlivosť podľa § 14 ods. 2. 

(2) Na posúdenie spoľahlivosti je uchádzač o zamestnanie povinný predložiť prevádzkovateľovi pred  nástupom  do zamestnania  čestné  vyhlásenie preukazujúce spoľahlivosť podľa § 14 ods. 2. Na posudzovanie spoľahlivosti zamestnanca je zamestnanec povinný prevádzkovateľovi predložiť každé dva roky čestné vyhlásenia preukazujúce spoľahlivosť podľa § 14 ods. 2 a neodkladne hlásiť prevádzkovateľovi každú zmenu skutočností rozhodujúcich na posúdenie spoľahlivosti. 

§ 47

Prevádzkovateľ je  povinný v sídle právnickej osoby alebo v mieste činnosti fyzickej osoby uschovávať  písomnosti týkajúce sa svojich  zamestnancov preukazujúce ich bezúhonnosť a spoľahlivosť, prípadne aj zdravotnú spôsobilosť a vzdelanie, ak sa vyžadujú, od vzniku pracovnoprávneho vzťahu, počas jeho trvania alebo preradenia na inú prácu a aj po dobu najmenej piatich rokov od skončenia pracovnoprávneho vzťahu. Po uplynutí piatich  rokov od skončenia pracovnoprávneho vzťahu písomnosti skartuje, ak o ich vrátenie nepožiadal ten,  kto ich predložil.

Výkon fyzickej ochrany, pátrania, odbornej prípravy a poradenstva
§ 48

(1) Fyzickú  ochranu alebo pátranie môže vykonávať  len osoba, ktorá 
a) dosiahla vek 19 rokov, 
b) je spôsobilá na právne úkony v plnom rozsahu,
c) je bezúhonná podľa § 13,
d) je spoľahlivá podľa § 14,
e) je zdravotne spôsobilá podľa § 15,
f) je držiteľom preukazu odbornej spôsobilosti podľa § 20. 

(2) Odbornú prípravu a poradenstvo môže vykonávať len osoba, ktorá
a) dosiahla vek 20 rokov,
b) je spôsobilá na právne úkony v plnom rozsahu,
c) je bezúhonná podľa § 13,
d) je spoľahlivá podľa § 14,
e) je zdravotne spôsobilá podľa § 15,
f) je držiteľom preukazu odbornej spôsobilosti typu P podľa § 20, 
g) spĺňa podmienku vzdelania podľa § 17 ods. 2.

(3) Odbornú prípravu v rámci akreditácie môže vykonávať len osoba, ktorá spĺňa podmienky ustanovené v odseku 2 písm. a) až d) a  
a) spĺňa podmienku vzdelania podľa § 17 ods. 2 a má päťročnú prax v odbore právo alebo v odbore bezpečnostné služby, ak má vykonávať lektorskú činnosť z právnych predmetov,
b) získala vysokoškolské vzdelanie na lekárskej fakulte alebo je zdravotnícky inštruktor Slovenského červeného kríža, ak má vykonávať lektorskú činnosť z poskytovania prvej pomoci,
c) má ukončené ucelené štúdium v študijnom odbore požiarnej ochrany s  päťročnou praxou v tomto odbore alebo je technik požiarnej ochrany s desaťročnou praxou, ak má vykonávať lektorskú činnosť z požiarnej prípravy.

§ 49

Fyzickú ochranu, pátranie, odbornú prípravu a poradenstvo nesmie vykonávať osoba,  ktorá  vzhľadom na chorobu alebo ovplyvnenie po požití liekov alebo iných látok znižujúcich jej schopnosť  konať alebo z iných podobných príčin, neposkytuje  záruku, že bude riadne plniť všetky svoje povinnosti a počínať si tak, aby neohrozila okolie. 

§ 50

(1) Prevádzkovateľ nesmie osobe poverenej výkonom fyzickej ochrany, pátrania, odbornou prípravou a poradenstvom ukladať plnenie úloh, ktoré nie sú v súlade so zákonom alebo inými všeobecne záväznými právnymi predpismi.

(2) Osoba poverená výkonom fyzickej ochrany alebo pátrania môže vykonať zásah, len ak je porušovaný alebo ohrozovaný záujem chránený bezpečnostnou službou a len v súlade so zákonom a inými všeobecne záväznými právnymi predpismi;) iné úkony vyžadujúce súčinnosť tretích osôb môže vykonávať len s ich súhlasom.

(3) V súvislosti s činnosťou podľa  odseku 2 je osoba poverená výkonom fyzickej ochrany alebo pátrania povinná
a) poskytnúť osobe, ktorá bola pri tejto činnosti zranená, neodkladne nevyhnutnú pomoc, vrátane privolania lekára,
b) ohlásiť prevádzkovateľovi alebo osobe ním určenej každý prípad smrti a každý prípad uvedený v písmene a), ako aj každé porušenie alebo závažné ohrozenie záujmu chráneného bezpečnostnou službou.

(4) Osoby poverené výkonom fyzickej ochrany sú pri plnení úloh podľa tohto zákona oprávnené
a) presvedčiť  sa zrakom, hmatom alebo technickými prostriedkami,  či  ten,  kto  vstupuje  do chráneného objektu alebo na chránené miesto alebo z neho vystupuje, nemá pri sebe alebo na sebe predmety pochádzajúce z protiprávnej činnosti súvisiacej s chráneným objektom, chráneným miestom alebo chránenou osobou alebo nemá pri sebe alebo na sebe predmety, ktorými by mohol spáchať protiprávnu činnosť a tieto mu odobrať,
b) zakázať  vstup  do chráneného objektu alebo  na chránené miesto nepovolaným osobám,
c) zakázať vstup  do chráneného objektu alebo na chráneného miesto osobám, ktoré majú pri sebe zbraň, ak je do chráneného objektu  alebo na chránené miesto vstup so zbraňou zakázaný,
d) viesť evidenciu o vstupe alebo výstupe osôb a dopravných prostriedkov do chráneného objektu alebo z chráneného objektu alebo do chráneného miesta, alebo z chráneného miesta; na  tento účel je oprávnený vyžadovať  preukázanie totožnosti,
e) zaznamenávať technickými prostriedkami vstup alebo výstup osôb a dopravných prostriedkov do chráneného objektu alebo na chránené miesto alebo z chráneného objektu alebo z chráneného miesta,
f) vyžadovať preukázanie totožnosti u osoby, ktorá je pristihnutá pri páchaní priestupku, ktorý súvisí s výkonom fyzickej ochrany alebo bezprostredne po spáchaní takéhoto priestupku,
g) v súvislosti s výkonom  fyzickej ochrany vyžadovať preukázanie totožnosti osoby, ktorá bola pristihnutá pri neoprávnenom  vstupe do chráneného objektu  alebo na chránené  miesto  alebo osoby, ktorá bola pristihnutá pri neoprávnenom výstupe z chráneného objektu alebo z chráneného miesta, 
h) presvedčiť sa, či ten, kto vstupuje do chráneného objektu alebo na chránené miesto s dopravným prostriedkom alebo z neho vystupuje s dopravným prostriedkom nemá v dopravnom prostriedku alebo na dopravnom prostriedku predmety alebo zvieratá pochádzajúce z protiprávnej činnosti súvisiacej s chránenou osobou alebo s chráneným objektom alebo s chráneným miestom alebo predmety, ktorými by mohol spáchať protiprávnu činnosť a tieto mu odobrať,
i)  na čas nevyhnutný, do príchodu policajta, Vojenskej polície alebo obecnej polície, predviesť na strážne stanovisko osobu, ktorá v súvislosti s výkonom fyzickej ochrany odmieta alebo nemôže hodnoverne preukázať svoju totožnosť a bola pristihnutá pri páchaní priestupku alebo bezprostredne po spáchaní priestupku, alebo  ktorá bola pristihnutá pri neoprávnenom  vstupe do chráneného objektu  alebo na chránené miesto  alebo pri  neoprávnenom  výstupe  z chráneného objektu  alebo z chráneného miesta. 

(5) Ustanovenie odseku 4 písm. a), c) a h) sa nepoužije proti príslušníkom ozbrojených síl Slovenskej republiky, ozbrojeného bezpečnostného zboru, ozbrojeného zboru, Slovenskej informačnej služby, Národného bezpečnostného úradu a Vojenskej polície a iným osobám, ktoré plnia úlohy verejnej správy a do  chráneného  objektu alebo na chránené miesto vstupujú za služobným účelom.

(6) Výzve osoby poverenej výkonom fyzickej ochrany k úkonom podľa odseku 4 je povinný každý vyhovieť, s výnimkou podľa odseku 5.

§ 51

Na  mieste, o ktorom sa predpokladá, že bol na ňom spáchaný trestný čin, na mieste, kde došlo  k dopravnej nehode, prevádzkovej nehode (havárii),  k pracovnému úrazu alebo k inej mimoriadnej udalosti, na mieste, kde bola usmrtená osoba alebo došlo k ublíženiu na zdraví, ako aj na mieste, kde bola použitá strelná zbraň alebo vecný bezpečnostný prostriedok je osoba poverená  výkonom fyzickej ochrany, pátrania, odbornou prípravou a poradenstvom povinná počínať si tak, aby žiadnym spôsobom nesťažila vyšetrovanie, najmä
a) chrániť stopy pred zničením, poškodením alebo odstránením,
b) zamedziť prístupu nepovolaných osôb na takéto miesto,
c) zabrániť vnášaniu alebo vynášaniu predmetov z takéhoto miesta,
d) neodkladne ohlásiť udalosť najbližšiemu útvaru Policajného zboru,
e) zamedziť ďalším škodlivým následkom udalosti.

§ 52

(1) Osoba poverená výkonom fyzickej ochrany, pátrania, odbornou prípravou a poradenstvom, nesmie pri  plnení  úloh  podľa   tohto  zákona  používať žiadny spôsob maskovania tváre. 

(2) Prevádzkovateľ nesmie používať vozidlá so zvláštnymi výstražnými znameniami.

(3) Fyzická ochrana obchôdzkou alebo strážením alebo pátranie monitorovaním činnosti osoby v uzavretom priestore alebo v uzavretom mieste sa musí vykonávať podľa vopred vypracovaného plánu služieb.

(4) Osoba poverená výkonom fyzickej  ochrany alebo pátrania nesmie mimo času, keď  plní úlohy  podľa tohto  zákona, viditeľne  nosiť vecné bezpečnostné prostriedky. 

§ 53

(1) Pri ochrane objektov osobitnej dôležitosti) 
a) musí prevádzkovateľ zabezpečiť prípravu osôb poverených výkonom fyzickej ochrany alebo pátrania z praktického výcviku taktiky a techniky vykonávania zásahov a teórie taktiky a techniky vykonávania zásahov v rozsahu najmenej štyri hodiny v mesiaci,
b) musí prevádzkovateľ viesť dokumentáciu o odbornej príprave podľa písmena a) v rozsahu uvedenom v § 83 ods. 3,
c) musí mať osoba poverená výkonom fyzickej ochrany alebo pátrania bezpečnostnú prax v dĺžke najmenej tri roky; dĺžku bezpečnostnej praxe preukazuje prevádzkovateľovi potvrdením o bezpečnostnej praxi a ak takéto potvrdenie nemožno zabezpečiť, čestným vyhlásením, ktoré je prevádzkovateľ povinný uschovávať v osobnom spise zamestnanca od jeho nástupu do zamestnania po dobu troch rokov od ukončenia zamestnania,
d) je prevádzkovateľ povinný vypracovať vnútorný predpis upravujúci výkon fyzickej ochrany alebo pátrania v objekte osobitnej dôležitosti,
e) je prevádzkovateľ povinný oznámiť ministerstvu vykonávanie ochrany objektu osobitnej dôležitosti do 15 dní od jej začatia.

(2) Prevádzkovateľ je povinný písomne požiadať ministerstvo o preverenie bezúhonnosti podľa § 13 a spoľahlivosti podľa § 14 osoby, ktorá má byť poverená výkonom fyzickej ochrany alebo pátrania v objektoch osobitnej dôležitosti; prevádzkovateľ k žiadosti pripojí doklady a čestné vyhlásenia preukazujúce bezúhonnosť a spoľahlivosť osoby, ktoré predkladá uchádzač o zamestnanie alebo zamestnanec.

(3) Štátny dozor v objektoch osobitnej dôležitosti sa vykonáva najmenej raz za tri roky.

(4) Prevádzkovateľ, ktorý v posledných troch rokoch opakovane porušil povinnosti ustanovené týmto zákonom alebo inými všeobecne záväznými právnymi predpismi alebo ak porušil povinnosti uložené v rozhodnutiach alebo opatreniach ministerstva alebo krajského riaditeľstva, nemôže vykonávať ochranu objektov osobitnej dôležitosti.

§ 54
Identifikačný preukaz 

(1) Prevádzkovateľ je povinný vydať osobe poverenej výkonom fyzickej ochrany, pátrania, odbornej prípravy a poradenstva  identifikačný preukaz podľa druhu činnosti, ktorý musí obsahovať
a) obchodné meno prevádzkovateľa,
b) označenie, či ide o strážnu službu, detektívnu službu, odbornú prípravu a poradenstvo,
c) číslo licencie na prevádzkovanie bezpečnostnej služby prevádzkovateľa,
d) meno a priezvisko, titul držiteľa identifikačného preukazu,
e) fotografiu držiteľa identifikačného preukazu,
f) číslo identifikačného preukazu, 
g) odtlačok pečiatky a podpis prevádzkovateľa.

(2) Identifikačný preukaz je prevádzkovateľ povinný evidovať. Nesmie vydať dva alebo viac identifikačných preukazov s rovnakým číslom. Jedna osoba môže byť súčasne držiteľom jedného identifikačného preukazu s označením toho druhu činnosti, ktorá prevažuje.

(3) Pri plnení úloh podľa tohto zákona na verejne prístupnom mieste je osoba poverená  výkonom fyzickej ochrany povinná mať viditeľne umiestnený identifikačný preukaz na ľavej strane odevu v oblasti pŕs. Osoba poverená výkonom fyzickej ochrany pri plnení úloh podľa tohto zákona na inom ako verejne prístupnom mieste, osoba poverená výkonom pátrania alebo osoba poverená odbornou prípravou a poradenstvom  pri  plnení úloh  podľa tohto zákona musí mať  identifikačný preukaz  pri sebe. Osoba poverená výkonom fyzickej ochrany, pátrania, odbornou prípravou a poradenstvom je povinná na  požiadanie identifikačný  preukaz predložiť orgánu dozoru pri výkone štátneho dozoru, orgánu kontroly pri výkone kontroly alebo policajtovi, príslušníkov Vojenskej polície alebo príslušníkovi Železničnej polície pri výkone kontroly činnosti.

(4) Podrobnosti o identifikačnom preukaze a vzor identifikačného preukazu ustanoví všeobecne záväzný právny predpis, ktorý vydá ministerstvo.

§ 55
Rovnošaty

(1) Rovnošaty a ich súčasti používané pri poskytovaní bezpečnostnej služby nesmú byť zameniteľné s rovnošatami príslušníkov ozbrojených síl Slovenskej republiky, ozbrojených bezpečnostných zborov,  ozbrojených zborov a iných osôb, ktoré plnia úlohy verejnej správy. Rovnošata musí byť označená znakom tak, aby  bolo zrejmé,  že ide  o bezpečnostnú službu.

(2) Hodnostné označenie zhodné s hodnostným označením príslušníkov ozbrojených síl Slovenskej republiky,  ozbrojených bezpečnostných zborov, ozbrojených zborov a iných osôb, ktoré plnia úlohy verejnej správy, je neprípustné.

(3) Vzor znaku a podrobnosti o umiestnení znaku ustanoví všeobecne záväzný právny predpis, ktorý vydá ministerstvo. 

TRETIA HLAVA
OSOBITNÉ USTANOVENIA O PREVÁDZKOVANÍ STRÁŽNEJ SLUŽBY

§ 56
Povinnosti prevádzkovateľa strážnej služby

(1) Prevádzkovateľ strážnej služby je povinný
a) plniť povinnosti ustanovené týmto zákonom, inými všeobecne záväznými právnymi predpismi alebo uložené rozhodnutiami a opatreniami ministerstva alebo krajského riaditeľstva,
b) dbať na ochranu osobnosti, ochranu osobných údajov v  informačných systémoch, dobrú povesť právnických osôb a ochranu obchodného tajomstva, 
c) viesť samostatnú evidenciu osôb poverených výkonom fyzickej ochrany,
d) viesť   evidenciu   služieb   podľa   jednotlivých  chránených  objektov,
e) viesť evidenciu zásahov uvedených v písmene f) a v § 50 ods. 4 písm. f), g) a i),
f) neodkladne oznámiť miestne  príslušnému útvaru Policajného zboru vykonanie každého zásahu pri výkone fyzickej ochrany, pri  ktorom bola  použitá strelná zbraň alebo vecný bezpečnostný prostriedok,  alebo pri  ktorom došlo k zraneniu alebo k usmrteniu osoby alebo k obmedzeniu osobnej slobody osoby,)
g) zabezpečiť spracovanie záznamu o zásahu uvedenom v písmene f) a v § 50 ods. 4 písm. f), g) a i); záznam o zásahu vyhotoví a vlastnoručne podpíše zasahujúca osoba,
h) viesť inšpekčnú knihu dozoru.

(2) Ustanovenia  odseku 1 písm. c) až g) sa nevzťahujú na prevádzkovateľa strážnej služby, ktorý vykonáva iba činnosť podľa § 3 písm. h).

(3) Prevádzkovateľ strážnej služby je povinný presvedčiť sa, či ten, s kým hodlá uzatvoriť zmluvu o poskytovaní strážnej služby, je oprávnený užívať majetok, ktorý má byť predmetom ochrany; na tento účel je oprávnený požadovať od osoby, ktorej má poskytovať strážnu službu, príslušné doklady) a tieto uschovávať v sídle alebo v mieste činnosti. Splnenie tejto povinnosti je prevádzkovateľ strážnej služby povinný na požiadanie preukázať orgánu dozoru pri výkone štátneho dozoru alebo orgánu kontroly pri výkone kontroly.

(4) Prevádzkovateľ strážnej služby pri ochrane osoby, ochrane majetku alebo zabezpečovaní poriadku, nesmie poskytovať podporu a ochranu konaniu, ktorým sú porušované všeobecne záväzné právne  predpisy.

(5) Prevádzkovateľ  strážnej  služby,  ktorý  prevádzkuje zariadenie poplachového  systému alebo časť takéhoto zariadenia, vyhodnocuje narušenie  chráneného objektu alebo chráneného miesta, alebo ktorý prevádzkuje iný systém slúžiaci  na ochranu majetku a osoby, je  povinný zabezpečiť okamžité preverenie signálu dostatočným počtom odborne spôsobilých osôb poverených výkonom  fyzickej  ochrany. V  prípade  zistenia  podozrenia z trestnej  činnosti vykoná opatrenia na  obmedzenie  osobnej  slobody  osoby,  zamedzenie  vstupu  nepovolaných  osôb do chráneného objektu alebo na chránené miesto a  vec neodkladne oznámi  miestne príslušnému útvaru Policajného zboru. 

(6) Motorové vozidlo používané na preverenie signálu musia byť označené čitateľným nápisom „ZÁSAHOVÉ  VOZIDLO“. Nápis na vozidle je umiestnený na obidvoch bočných stranách vozidla a na zadnej časti vozidla a tvoria ho veľké tlačené písmená čiernej farby na bielom podklade Veľkosť písmen je najmenej 100 mm na bočných stranách vozidla a najmenej 60 mm na zadnej časti vozidla. Šírka a hrúbka písmen musí byť primeraná ich veľkosti. Označenie motocyklov sa vykoná primeraným spôsobom.  

(7) Prevádzkovateľ strážnej služby, ktorý vykonáva ochranu majetku a osoby pri preprave, je povinný zabezpečiť prepravu majetku a osoby vhodným motorovým vozidlom a ochranu majetku a osoby
a) najmenej dvomi osobami poverenými výkonom fyzickej ochrany, ak prepravuje majetok v hodnote od 1 000 000 Sk do 5 000 000 Sk,
b) najmenej dvomi osobami poverenými výkonom fyzickej ochrany a doprovodným vozidlom pred vozidlom vykonávajúcim prepravu s najmenej dvomi osobami poverenými výkonom fyzickej ochrany, ak prepravuje majetok v hodnote od 5 000 000 Sk do 10 000 000 Sk,
c) najmenej dvomi osobami poverenými výkonom fyzickej ochrany a doprovodným vozidlom pred vozidlom vykonávajúcim prepravu s najmenej dvomi osobami poverenými výkonom fyzickej ochrany a doprovodným vozidlom za vozidlom vykonávajúcim prepravu s najmenej dvomi osobami poverenými výkonom fyzickej ochrany, ak  prepravuje majetok  v hodnote nad 10 000 000 Sk alebo ak prevádzkovateľ strážnej služby hodnotu prepravovaného majetku nepozná.

(8) Evidencie, záznam o zásahu a inšpekčná kniha dozoru uvedené v odseku 1 sa vedú počas celej doby prevádzkovania strážnej služby a uschovávajú sa v sídle alebo v mieste činnosti prevádzkovateľa päť nasledujúcich rokov po vykonaní posledného zápisu. Podrobnosti o vedení evidencií, zázname o zásahu a inšpekčnej knihe dozoru uvedených v odseku 1 ustanoví všeobecne záväzný právny predpis, ktorý vydá ministerstvo.

§ 57
Obmedzenie činnosti strážnej služby

(1) Strážnu službu je zakázané poskytovať spôsobom, ktorý by mohol vzbudzovať dôvodnú obavu, že bude zneužitá na násilné ovplyvňovanie politických sporov, kolektívneho vyjednávania medzi zamestnancami  a zamestnávateľmi,  ako aj  na akékoľvek potláčanie práv a slobôd.

(2) Ochranu osoby možno vykonávať  len s jej výslovným súhlasom. Ustanovenia osobitných  predpisov o obmedzení alebo pozbavení spôsobilosti na právne úkony nie sú týmto zákonom dotknuté.

ŠTVRTÁ HLAVA
OSOBITNÉ USTANOVENIA O PREVÁDZKOVANÍ DETEKTÍVNEJ SLUŽBY

§ 58
Povinnosti prevádzkovateľa detektívnej služby

Prevádzkovateľ detektívnej služby je povinný
a) plniť povinnosti ustanovené týmto zákonom, inými všeobecne záväznými právnymi predpismi alebo uložené rozhodnutiami a opatreniami ministerstva alebo krajského riaditeľstva,
b) dbať na ochranu osobnosti, ochranu osobných údajov v  informačných systémoch, dobrú povesť právnických osôb a ochranu obchodného tajomstva, 
c) viesť samostatnú evidenciu osôb poverených výkonom pátrania,
d) viesť evidenciu zásahov uvedených v písmene e),
e) neodkladne oznámiť miestne príslušnému útvaru Policajného zboru vykonanie každého zásahu pri výkone pátrania, pri ktorom bola  použitá  strelná zbraň alebo vecný bezpečnostný prostriedok, alebo pri  ktorom došlo k zraneniu alebo k usmrteniu osoby alebo k obmedzeniu osobnej slobody osoby,
f) zabezpečiť  spracovanie záznamu o  zásahu uvedenom v  písmene e); záznam o zásahu vyhotoví a vlastnoručne podpíše zasahujúca osoba,
g) viesť inšpekčnú knihu dozoru,
h) viesť evidenciu služieb, ak vykonáva monitorovanie činnosti osoby v uzavretom priestore alebo na uzavretom mieste.

(2) Evidencie, záznam o zásahu a inšpekčná kniha dozoru uvedené v odseku 1 sa vedú počas celej doby prevádzkovania detektívnej služby a uschovávajú sa v sídle alebo v mieste činnosti prevádzkovateľa päť nasledujúcich rokov po vykonaní posledného zápisu. Podrobnosti o vedení evidencií, zázname o zásahu a inšpekčnej knihe dozoru uvedených v odseku 1 ustanoví všeobecne záväzný právny predpis, ktorý vydá ministerstvo.

§ 59
Obmedzenie činnosti detektívnej služby

(1) Detektívnu službu nemožno vykonávať spôsobom, ktorým sa zasahuje do osobnostných alebo iných práv chránených zákonom.)

(2) Pri prevádzkovaní detektívnej služby sa nesmie pátrať po politickom, odborárskom alebo náboženskom presvedčení osoby alebo po jej príslušnosti k určitej rase, etnickej skupine alebo národnosti.

(3) Pri prevádzkovaní detektívnej služby sa nesmie pátrať po zdravotnom stave osoby, jej sexuálnych stykoch a sklonoch, iba ak ide o skutočnosti, ktoré by mohli viesť k rozvodu manželstva a zmluvu uzavrel jeden z manželov alebo keď ide o sexuálne styky a sklony, ktoré sú protiprávne alebo môžu viesť k protiprávnemu konaniu. 

§ 60
Záverečná správa o poskytnutí detektívnej služby

(1) Prevádzkovateľ  detektívnej služby je povinný pri každej zmluve o poskytovaní detektívnej služby spracovať písomnú záverečnú správu o poskytnutí detektívnej služby (ďalej len „záverečná správa“). Jej originál je povinný odovzdať druhému účastníkovi zmluvy o poskytovaní detektívnej služby  a kópiu uschovávať najmenej päť rokov od skončenia plnenia zmluvy.

(2) Záverečná správa sa považuje za písomnosť podľa § 38. V záverečnej správe musia byť uvedené najmä
a) identifikačné údaje účastníkov zmluvy o poskytovaní detektívnej služby a dátum jej uzavretia,
b) predmet zmluvy o poskytovaní detektívnej služby,
c) identifikačné údaje osôb, ktoré detektívnu služby poskytovali,
d) čas a skutočný priebeh plnenia detektívnej služby,
e) výsledok  plnenia  detektívnej  služby  a  jeho  porovnanie  s  dohodnutým  predmetom  zmluvy o poskytovaní detektívnej služby,
f) náklady a výška odplaty za poskytnutie detektívnej služby.

§ 61
Zaobchádzanie so získanými informáciami

Prevádzkovateľ detektívnej služby môže informácie získané v súvislosti s poskytovaním detektívnej  služby oznámiť iba osobe, ktorá  uzavrela zmluvu o poskytovaní detektívnej služby  alebo osobe ňou písomne splnomocnenej. Obdobne je povinný zaobchádzať aj s materiálom získaným v súvislosti s poskytovaním detektívnej služby. Ustanovenia § 38 a oznamovacia povinnosť podľa osobitného zákona) nie  sú týmto ustanovením dotknuté.

PIATA HLAVA
OSOBITNÉ USTANOVENIA O ODBORNEJ PRÍPRAVE A PORADENSTVE

§ 62
Povinnosti prevádzkovateľa odbornej prípravy a poradenstva

(1) Prevádzkovateľ odbornej prípravy a poradenstva je povinný
a) plniť povinnosti ustanovené týmto zákonom, inými všeobecne záväznými právnymi predpismi alebo uložené rozhodnutiami a opatreniami ministerstva alebo krajského riaditeľstva,
b) dbať na ochranu osobnosti, ochranu osobných údajov v  informačných systémoch, dobrú povesť právnických osôb a ochranu obchodného tajomstva, 
c) o poskytovaní odbornej prípravy a poradenstva spracovať informáciu na obsah a uschovanie informácie sa použije primerane § 60,
d) viesť samostatnú evidenciu osôb poverených výkonom odbornej prípravy a poradenstva,
e) viesť inšpekčnú knihu dozoru.

(2) Evidencia uvedená v odseku 1 písm. d) a inšpekčná kniha dozoru sa vedú počas celej doby prevádzkovania odbornej prípravy a poradenstva a uschovávajú sa v sídle alebo v mieste činnosti prevádzkovateľa päť nasledujúcich rokov po vykonaní posledného zápisu. Podrobnosti o vedení evidencie uvedenej v odseku 1 písm. d) a inšpekčnej knihy dozoru ustanoví všeobecne záväzný právny predpis, ktorý vydá ministerstvo.

ŠIESTA HLAVA
OSOBITNÉ USTANOVENIA O VLASTNEJ OCHRANE

§ 63
Udelenie licencie na prevádzkovanie vlastnej ochrany

(1) Krajské riaditeľstvo rozhodne o udelení licencie na prevádzkovanie vlastnej ochrany fyzickej osobe alebo právnickej osobe, ak tomu nebráni záujem vnútorného poriadku a bezpečnosti, a ak počet osôb zabezpečujúcich vlastnú ochranu a vybavenie vlastnej ochrany vecnými bezpečnostnými prostriedkami a  inými technickými prostriedkami  zodpovedá  potrebám vlastnej ochrany.  

(2) Fyzická osoba alebo právnická osoba, ktorá má udelenú licenciu na prevádzkovanie bezpečnostnej služby pre iné osoby, môže prevádzkovať vlastnú ochranu v rozsahu udelenej licencie. 

§ 64

Náležitosti žiadosti o  udelenie licencie na prevádzkovanie vlastnej ochrany

(1) Žiadosť o  udelenie licencie na prevádzkovanie vlastnej ochrany musí obsahovať 
a) u fyzickej osoby meno a priezvisko, titul, dátum a miesto narodenia, rodné číslo,  adresu   pobytu, obchodné  meno, ak používa, miesto činnosti, ak nie je totožné s miestom pobytu a identifikačné číslo, ak jej bolo pridelené; u právnickej osoby obchodné meno, sídlo a identifikačné číslo, 
b) popis činnosti  vlastnej ochrany vymedzený  podľa § 3 až 5,
c) zoznam chránených objektov alebo chránených osôb a ich adresy,
d) počet osôb poverených výkonom 
    1. fyzickej ochrany,
    2. pátrania,
    3. odbornej prípravy a poradenstva,
e) prehľad vecných bezpečnostných prostriedkov a iných technických prostriedkov používaných  pri výkone vlastnej  ochrany.

(2) Fyzická osoba alebo právnická osoba k žiadosti o udelenie licencie na prevádzkovanie vlastnej ochrany pripojí
a) doklad o zaplatení správneho poplatku,
b) opis a farebné vyobrazenie rovnošaty, nášiviek, znaku alebo iného vonkajšieho označenia, ak sa majú používať pri poskytovaní vlastnej ochrany.

(3) Požiadavky na farebné vyobrazenie rovnošaty, vzor znaku a podrobnosti o umiestnení znaku ustanoví  všeobecne záväzný  právny predpis, ktorý vydá ministerstvo. 

§ 65
Pozastavenie prevádzkovania vlastnej ochrany

Krajské riaditeľstvo pozastaví prevádzkovanie vlastnej ochrany
a) na  žiadosť prevádzkovateľa, najdlhšie  na dobu jedného  roka  odo dňa nadobudnutia   právoplatnosti rozhodnutia o pozastavení prevádzkovania bezpečnostnej služby,
b) ak  je  to  nevyhnutné  z  dôvodov naliehavého  záujmu vnútorného  poriadku  a bezpečnosti alebo  
c) ak výkon činnosti, ktorý trvá, nie je v súlade so zákonom, najdlhšie na tri mesiace od zistenia tejto skutočnosti.

§ 66
Odňatie licencie na prevádzkovanie vlastnej ochrany

(1) Krajské riaditeľstvo rozhodne o odňatí licencie na prevádzkovanie vlastnej ochrany, ak 
a) prevádzkovateľ zamestnáva osobu, ktorá nespĺňa podmienku bezúhonnosti alebo spoľahlivosti  viac ako tri mesiace odo dňa, keď sa dozvedel, že zamestnanec nespĺňa podmienku bezúhonnosti alebo spoľahlivosti alebo
b) prevádzkovateľ nezačal vykonávať  aspoň jednu povolenú činnosť do  jedného roka  odo dňa nadobudnutia právoplatnosti rozhodnutia o udelení licencie na prevádzkovanie vlastnej ochrany alebo takúto činnosť nevykonáva  nepretržite dlhšie ako jeden rok.

(2) Krajské riaditeľstvo rozhodne o odňatí licencie na prevádzkovanie vlastnej ochrany, ak prevádzkovateľ závažným spôsobom poruší alebo opakovane porušuje povinnosti ustanovené zákonom alebo inými všeobecne záväznými právnymi predpismi alebo ak porušuje povinnosti uložené v rozhodnutiach alebo opatreniach ministerstva alebo krajského riaditeľstva. 

(3) Krajské riaditeľstvo rozhodne o trvalom odňatí licencie na prevádzkovanie vlastnej ochrany, ak prevádzkovateľ opakovane závažným spôsobom porušuje povinnosti ustanovené týmto zákonom alebo inými všeobecne záväznými právnymi predpismi alebo ak opakovane závažným spôsobom porušuje povinnosti uložené v rozhodnutiach alebo opatreniach ministerstva alebo krajského riaditeľstva.
(4) Krajské riaditeľstvo rozhodne o odňatí udelenej licencie na prevádzkovanie vlastnej ochrany aj vtedy, ak prevádzkovateľ ani do 30 dní po doručení opakovanej výzvy licenciu na prevádzkovanie vlastnej ochrany neprevezme.

§ 67
Výkon vlastnej ochrany

(1) Na prevádzkovanie vlastnej ochrany sa nevzťahujú § 11 a 12, § 22 až 25, § 31 ods. 1, § 33 ods. 1 až 4, § 35 až 37, § 38 ods. 1, 3 a 4, § 40 ods. 2 písm. j), § 41 a 42, § 56 ods. 3, § 60 a 61 s tým, že § 13 až 21 sa vzťahujú len na zamestnanca prevádzkovateľa vlastnej ochrany.

TRETIA  ČASŤ
TECHNICKÁ SLUŽBA

§ 68
Všeobecné ustanovenia

(1) Technickú službu možno prevádzkovať na základe licencie na prevádzkovanie technickej služby.

(2) O udelení licencie na prevádzkovanie technickej služby rozhoduje krajské riaditeľstvo na základe žiadosti fyzickej osoby alebo právnickej osoby. Licencia na prevádzkovanie technickej služby sa vydáva na dobu desať rokov, ak tento zákon neustanovuje inak.

(3) Licencia na prevádzkovanie technickej služby je verejná listina a je neprevoditeľná.

(4) Vzor licencie na prevádzkovanie technickej služby ustanoví všeobecne záväzný právny predpis, ktorý vydá ministerstvo.

§ 69
Vznik oprávnenia prevádzkovať technickú službu

(1)	 Oprávnenie prevádzkovať technickú službu vzniká doručením licencie na prevádzkovanie technickej služby. Osobe, ktorá sa povinne zapisuje do obchodného registra,  vzniká oprávnenie prevádzkovať technickú službu dňom zápisu do tohto registra, ak deň zápisu do obchodného registra je neskorší ako deň doručením licencie na prevádzkovanie technickej služby. 

(2) Osoba, ktorá sa povinne zapisuje do obchodného registra, je povinná podať návrh na zápis do obchodného registra do 90 dní odo dňa nadobudnutia právoplatnosti rozhodnutia o udelení licencie na prevádzkovanie technickej služby. Ak  nie je  podaný návrh na zápis do obchodného registra do 90 dní odo dňa nadobudnutia právoplatnosti rozhodnutia o udelení licencie na prevádzkovanie technickej služby alebo ak registrový súd odmietne vykonanie zápisu, táto osoba je povinná písomné  rozhodnutie  o  udelení  licencie na prevádzkovanie technickej služby  a  licenciu na prevádzkovanie technickej služby vrátiť  krajskému  riaditeľstvu  do 15 dní po uplynutí 90 dňovej lehoty alebo do 15 dní od oznámenia o odmietnutí vykonania zápisu do obchodného registra. 

§ 70
Podmienky udelenia licencie na prevádzkovanie technickej služby

(1) Fyzická osoba, ktorá žiada o udelenie licencie na prevádzkovanie technickej služby, musí spĺňať podmienky ustanovené v § 11 ods. 1 písm. a) až e) a g) s tým, že § 11 ods. 2 a 3 platí rovnako.

(2) Právnická osoba, ktorá žiada o udelenie licencie na prevádzkovanie technickej služby, musí spĺňať podmienky ustanovené v § 12 s tým, že fyzické osoby uvedené v § 12 ods. 1 písm. a), ods. 2 a 3 nemusia spĺňať podmienku uvedenú v § 11 ods. 1 písm. f).

(3) Na posudzovanie bezúhonnosti a spoľahlivosti sa vzťahujú § 13 a 14.

(4) Odborne spôsobilou je osoba, ktorá
a) získala vysokoškolské vzdelanie aspoň prvého stupňa v  príslušnom študijnom odbore a má aspoň jednoročnú prax v tomto odbore alebo
b) má stredoškolské  vzdelanie v  príslušnom  odbore ukončené  maturitnou  skúškou  a má aspoň dvojročnú prax v tomto odbore alebo
c) má ukončené stredné odborné vzdelanie v príslušnom odbore a má aspoň trojročnú prax v tomto odbore.

(5) Odbornú spôsobilosť osoba preukazuje dokladom o vzdelaní a potvrdením o praxi.

(6) Na uznávanie odbornej spôsobilosti sa primerane vzťahuje § 21 ods. 1 a 3.

§ 71
Náležitosti žiadosti o udelenie licencie na prevádzkovanie technickej služby

(1) Fyzická osoba v žiadosti o  udelenie licencie na prevádzkovanie technickej služby uvedie
a) meno, priezvisko, titul, dátum a miesto narodenia, rodné číslo, adresu pobytu a štátne občianstvo,
b) obchodné meno a miesto činnosti fyzickej osoby, identifikačné číslo, ak bolo pridelené,
c) predmet činnosti podľa § 7 ods. 1,
d) miesto prevádzky a ďalších prevádzok, ak ich zriadi,
e) dobu ukončenia činnosti, ak zamýšľa činnosť vykonávať menej ako desať rokov.

(2) Fyzická osoba k žiadosti o udelenie licencie na prevádzkovanie technickej služby pripojí doklady uvedené v § 22 ods. 2 písm. a), e) až h) a doklad  o vzdelaní a potvrdenie o praxi; § 22 ods. 3 platí primerane s tým, že sa prikladá iba doklad podľa  § 22 ods. 2 písm. a) a doklad  o vzdelaní a potvrdenie o praxi.

(3) Právnická osoba v žiadosti o  udelenie licencie na prevádzkovanie technickej služby uvedie
a) obchodné meno  a sídlo, prípadne adresu miesta činnosti organizačnej zložky podniku alebo podniku zahraničnej osoby,
b) meno, priezvisko, titul, dátum a miesto narodenia, rodné číslo, adresu pobytu a štátne občianstvo fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi, s uvedením spôsobu, akým konajú v jej mene,   
c) identifikačné číslo, ak je pridelené,
d) predmet činnosti podľa § 7 ods. 1,
e) miesto prevádzky a ďalších prevádzok, ak ich zriadi,
f) dobu ukončenia, ak sa zamýšľa činnosť vykonávať menej ako desať rokov.

(4) Ustanovenie odseku 3 písm. b) sa primerane vzťahuje aj na prokuristu, zodpovedného zástupcu, vedúceho organizačnej zložky podniku a vedúceho podniku zahraničnej osoby.

(5) Právnická osoba k žiadosti o  udelenie licencie na prevádzkovanie technickej služby pripojí doklady uvedené v
a) § 22 ods. 2 písm. a) a doklad o vzdelaní a potvrdenie o praxi týkajúce sa fyzickej osoby alebo fyzických osôb, ktoré sú štatutárnym orgánom právnickej osoby alebo jeho členmi a o osobách uvedených v § 23 ods. 3, 
b) § 22 ods. 2 písm. a) o osobe, ktorá má najmenej 15 % majetkový podiel v právnickej osobe,
c) § 23 ods. 2 písm. c) až f).
(6) Vzor žiadosti o  udelenie licencie na prevádzkovanie technickej služby ustanoví všeobecne záväzný právny predpis, ktorý vydá ministerstvo.

Konanie a rozhodovanie o udelení licencie na prevádzkovanie technickej služby

§ 72

(1) Žiadosť o udelenie licencie na prevádzkovanie technickej služby sa podáva osobne krajskému riaditeľstvu. 

(2) Krajské riaditeľstvo si k žiadosti o  udelenie licencie na prevádzkovanie technickej služby vyžiada vyjadrenie ministerstva k záujmu vnútorného poriadku a bezpečnosti. Ustanovenia všeobecných predpisov o správnom konaní o povinnosti oboznámiť účastníka konania s podkladmi pre rozhodnutie sa nepoužijú, ak krajské riaditeľstvo žiadosti o  udelenie licencie na prevádzkovanie technickej služby vyhovie. Ak krajské riaditeľstvo nemôže rozhodnúť o žiadosti o  udelenie licencie na prevádzkovanie technickej služby v lehote podľa všeobecného predpisu o správnom konaní, môže túto lehotu predĺžiť riaditeľ krajského riaditeľstva, najviac však o 60 dní.

(3) Krajské riaditeľstvo do 30 dní odo dňa nadobudnutia právoplatnosti rozhodnutia o udelení licencie na prevádzkovanie technickej služby vydá licenciu na prevádzkovanie technickej služby, ktorou prevádzkovateľ preukazuje oprávnenie prevádzkovať v nej uvedené činnosti. Prevádzkovateľ je povinný začať vykonávať povolenú činnosť do jedného roka odo dňa nadobudnutia právoplatnosti rozhodnutia o udelení licencie na prevádzkovanie technickej služby.

(4) V  rozhodnutí o  udelení licencie na prevádzkovanie technickej služby  možno v  záujme ochrany života,  zdravia,  majetkových  alebo iných práv osôb, ako aj v záujme vnútorného poriadku a bezpečnosti určiť podmienky prevádzkovania technickej služby, najmä  rozsahu činnosti alebo obmedzenia času platnosti licencie na prevádzkovanie technickej služby. Podmienky prevádzkovania technickej služby možno určiť aj dodatočne.

(5) Prevádzkovateľ technickej služby je povinný oznámiť ministerstvu vykonávanie technickej služby v objekte osobitnej dôležitosti pred jej začatím a zároveň musí podať ministerstvu žiadosť o preverenie osôb, ktoré budú technickú službu vykonávať. Prevádzkovateľ k žiadosti o preverenie bezúhonnosti a spoľahlivosti pripojí doklady a čestné vyhlásenia preukazujúce bezúhonnosť a spoľahlivosť osoby, ktoré predkladá uchádzač o zamestnanie alebo zamestnanec. Ministerstvo na základe tejto písomnej žiadosti prevádzkovateľa  preverí  bezúhonnosť podľa § 13 a spoľahlivosti podľa § 14 osoby, ktorá má vykonávať technickú službu v objekte osobitnej dôležitosti.

(6) Prevádzkovateľ, ktorý v posledných troch rokoch opakovane porušil povinnosti ustanovené týmto zákonom, inými všeobecne záväznými právnymi  predpismi, uložené rozhodnutiami alebo opatreniami ministerstva alebo krajského riaditeľstva, nemôže vykonávať technickú službu objektoch osobitnej dôležitosti.

§ 73
Oznamovacia povinnosť

(1) Prevádzkovateľ  je povinný oznámiť krajskému riaditeľstvu zmeny všetkých údajov, ktoré uviedol v žiadosti o  udelenie licencie na prevádzkovanie technickej služby a doložiť o tom doklady, ako aj doložiť zmenu dokladov, ktoré pripojil k žiadosti o  udelenie licencie na prevádzkovanie technickej služby, najneskôr do 15 dní od týchto zmien.

(2) Prevádzkovateľ, ktorý je fyzickou osobou, je povinný predložiť krajskému riaditeľstvu raz za dva roky doklady a čestné vyhlásenia preukazujúce jeho bezúhonnosť a spoľahlivosť nie staršie ako tri mesiace tieto doklady je prevádzkovateľ povinný predložiť raz za dva roky aj o osobách uvedených v § 11 ods. 2 a 3. 

(3) Prevádzkovateľ, ktorý je právnickou osobou, je povinný predložiť krajskému riaditeľstvu raz za dva roky doklady a čestné vyhlásenia preukazujúce bezúhonnosť a spoľahlivosť nie staršie ako tri mesiace  osôb uvedených v § 12 ods. 1 písm. a), ods. 2 a 3 a doklady a čestné vyhlásenia preukazujúce bezúhonnosť a  spoľahlivosť osoby uvedenej v § 12 ods. 1 písm. b). 

(4) Na základe oznámenia podľa odseku 1 a dokladov, čestných vyhlásení a lekárskeho posudku predložených podľa odsekov 2 a 3 krajské riaditeľstvo potvrdí prevádzkovateľovi zmeny alebo rozhodne o zmene rozhodnutia o udelení licencie na prevádzkovanie technickej služby alebo pozastaví prevádzkovanie technickej služby alebo odníme licenciu na prevádzkovanie technickej služby.

§ 74
Zmeny rozhodnutia o udelení licencie na prevádzkovanie technickej služby 

Krajské riaditeľstvo vydá rozhodnutie o zmene rozhodnutia o udelení licencie na prevádzkovanie technickej služby, ak sa zmeny týkajú  rozsahu činnosti; to platí aj na dodatočné určenie  podmienok  alebo  zmenu  podmienok  uvedených  v  § 72  ods. 4. Krajské  riaditeľstvo do 30 dní odo dňa nadobudnutia právoplatnosti rozhodnutia o zmene rozhodnutia o udelení licencie  na prevádzkovanie technickej služby vydá novú licenciu na prevádzkovanie technickej služby s platnosťou najviac do ukončenia platnosti predchádzajúcej licencie na prevádzkovanie technickej služby.

§ 75
Pozastavenie prevádzkovania technickej služby 

(1) Krajské riaditeľstvo pozastaví prevádzkovanie technickej služby  
a) ak prestane fyzická osoba, ktorá je štatutárnym orgánom  právnickej osoby alebo jeho členom, prokuristom, vedúcim organizačnej zložky podniku, vedúcim podniku zahraničnej právnickej osoby alebo  zodpovedným zástupcom spĺňať podmienku ustanovenú v § 11 ods. 1 písm. a), c) až e) alebo g), najdlhšie na tri mesiace odo dňa, keď prestala spĺňať uvedené podmienky,
b) ak v právnickej osobe prestane pôsobiť fyzická osoba, ktorá je ako jediná oprávnená konať v mene právnickej osoby, najdlhšie na tri mesiace odo dňa, keď táto fyzická osoba prestala pôsobiť v právnickej osobe,
c) ak fyzická osoba, ktorá má najmenej 15 % majetkový podiel v právnickej osobe prestane spĺňať podmienku bezúhonnosti alebo spoľahlivosti, najdlhšie na tri mesiace odo dňa, keď osoba prestala spĺňať uvedené podmienky,
d) ak prevádzkovateľ, ktorý je fyzickou osobou, prestane spĺňať podmienky spoľahlivosti ustanovené v § 14 ods. 1 písm. d), do konečného rozhodnutia vo veci,
e) ak fyzická  osoba,  ktorá  je prokuristom, vedúcim organizačnej zložky podniku, vedúcim podniku zahraničnej fyzickej osoby alebo zodpovedným zástupcom fyzickej osoby, ak musí byť ustanovený, prestane spĺňať podmienky ustanovené v § 11 ods. 1 písm. a), c) až e) alebo g), najdlhšie na tri mesiace odo dňa, keď osoba prestala spĺňať uvedené podmienky,
f)  ak u prevádzkovateľa vykonávajú funkcie fyzické osoby, ktorých pôsobenie je podľa § 77 ods. 8 až 10 zakázané, najdlhšie na tri mesiace,
g) na  žiadosť prevádzkovateľa, najdlhšie  na dobu jedného  roka  odo dňa nadobudnutia právoplatnosti rozhodnutia o pozastavení prevádzkovania technickej služby,
h) ak  je  to  nevyhnutné  z  dôvodov naliehavého  záujmu vnútorného  poriadku  a bezpečnosti alebo  
i) ak výkon činnosti, ktorý trvá, nie je v súlade so zákonom, najdlhšie na tri mesiace od zistenia tejto skutočnosti.

(2) Odvolanie proti rozhodnutiu o pozastavení prevádzkovania technickej služby nemá odkladný účinok.

(3) V prevádzkovaní technickej služby možno pokračovať len na základe rozhodnutia krajského riaditeľstva, ktorým sa pozastavenie prevádzkovania technickej služby zruší;  toto  rozhodnutie je krajské riaditeľstvo povinné vydať do troch dní odo dňa, keď prevádzkovateľ  preukáže, že dôvody, pre ktoré sa prevádzkovanie technickej služby pozastavilo, pominuli.  Pozastaviť prevádzkovanie technickej služby podľa odseku 1 písm. g) možno opakovane najskôr po uplynutí troch mesiacov od zrušenia predchádzajúceho rozhodnutia o pozastavení prevádzkovania technickej služby.

§ 76
Zánik oprávnenia prevádzkovať technickú službu

(1) Oprávnenie prevádzkovať technickú službu zaniká
a) smrťou prevádzkovateľa, ktorý bol fyzickou osobou,
b) zrušením právnickej osoby,
c) uplynutím času, na ktorý bola licencia na prevádzkovanie technickej služby udelená,
d) rozhodnutím krajského riaditeľstva podľa § 77 alebo
e) písomným oznámením o ukončení prevádzkovania technickej služby a odovzdaním licencie na prevádzkovanie technickej služby prevádzkovateľom.

(2) Oprávnenie prevádzkovať technickú službu nezanikne odovzdaním licencie na prevádzkovanie technickej služby prevádzkovateľom, ak bolo začaté konanie o pozastavení prevádzkovania technickej služby alebo konanie o odňatí licencie na prevádzkovanie technickej služby.

(3) Ak oprávnenie prevádzkovať technickú službu zaniká uplynutím času, na ktorý bola licencia na prevádzkovanie technickej služby udelená, môže prevádzkovateľ požiadať o vydanie novej licencie na prevádzkovanie technickej služby na činnosti, ktoré sú predmetom udelenej licencie na prevádzkovanie technickej služby, najskôr šesť mesiacov a najneskôr tri mesiace pred uplynutím platnosti licencie na prevádzkovanie technickej služby.

§ 77
Odňatie licencie na prevádzkovanie technickej služby

(1) Krajské riaditeľstvo rozhodne o odňatí licencie na prevádzkovanie technickej služby, ak 
a) uplynula lehota ustanovená v § 75 ods. 1 písm. a) až c), e), f) alebo i) a dôvody, na základe ktorých bolo pozastavené oprávnenie prevádzkovať technickú službu trvajú,
b) prevádzkovateľ,  ktorý  je fyzickou osobou, prestal spĺňať podmienky uvedené v § 11 ods. 1 písm. a), c) až e) alebo g) a nejde o prípad podľa § 75 ods. 1 písm. d),
c) prevádzkovateľ zamestnáva osobu, ktorá nespĺňa podmienku bezúhonnosti alebo spoľahlivosti,  viac ako tri mesiace odo dňa, keď sa dozvedel, že zamestnanec nespĺňa podmienku bezúhonnosti alebo spoľahlivosti alebo
d) prevádzkovateľ nezačal vykonávať  aspoň jednu povolenú činnosť do  jedného roka  odo dňa nadobudnutia právoplatnosti rozhodnutia o udelení licencie na prevádzkovanie technickej služby alebo takúto činnosť nevykonáva  nepretržite dlhšie ako jeden rok.

(2) Krajské riaditeľstvo rozhodne o odňatí licencie na prevádzkovanie technickej služby, ak prevádzkovateľ závažným spôsobom poruší alebo opakovane porušuje povinnosti ustanovené zákonom alebo inými všeobecne záväznými právnymi predpismi alebo ak porušuje povinnosti uložené v rozhodnutiach alebo opatreniach ministerstva alebo krajského riaditeľstva. 

(3) Krajské riaditeľstvo rozhodne o trvalom odňatí licencie na prevádzkovanie technickej služby, ak prevádzkovateľ opakovane závažným spôsobom porušuje povinnosti ustanovené týmto zákonom alebo inými všeobecne záväznými právnymi predpismi alebo ak opakovane závažným spôsobom porušuje povinnosti uložené v rozhodnutiach alebo opatreniach ministerstva alebo krajského riaditeľstva.

(4) Krajské riaditeľstvo rozhodne o odňatí udelenej licencie na prevádzkovanie technickej služby aj vtedy, ak prevádzkovateľ ani do 30 dní po doručení opakovanej výzvy licenciu na prevádzkovanie technickej služby neprevezme.

(5) Odvolanie proti rozhodnutiu o odňatí licencie na prevádzkovanie technickej služby nemá odkladný účinok.

(6) Ak sa licencia na prevádzkovanie technickej služby odňala podľa odseku 3, ďalšiu licenciu na prevádzkovanie technickej služby tomu istému prevádzkovateľovi nie je možné udeliť.

(7) Ak sa licencia na prevádzkovanie technickej služby odňala podľa odseku 1,  2 alebo 4, možno  ďalšiu licenciu na prevádzkovanie technickej služby tomu istému prevádzkovateľovi udeliť až po uplynutí troch rokov odo dňa nadobudnutia   právoplatnosti  rozhodnutia o  odňatí   licencie na prevádzkovanie technickej služby. 

(8) Fyzická  osoba, ktorej bola odňatá licencia na prevádzkovanie technickej služby podľa odseku 3, nemôže byť štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom, ani zodpovedným zástupcom prevádzkovateľa; ak ide o fyzickú osobu, ktorej bola  odňatá licencia na prevádzkovanie technickej služby podľa odseku 1, 2 alebo 4, nesmie vykonávať tieto funkcie do troch rokov odo dňa nadobudnutia právoplatnosti rozhodnutia  o odňatí licencie na prevádzkovanie technickej služby.

(9) Osoby, ktoré boli štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom alebo zodpovedným zástupcom prevádzkovateľa, ktorému bola odňatá licencia na prevádzkovanie technickej služby podľa odseku 3, nesmú vykonávať tieto funkcie u prevádzkovateľa; to neplatí, ak ich činnosť nesúvisela s dôvodom, pre ktorý bola licencia na prevádzkovanie technickej služby odňatá.

(10) Osoby, ktoré boli štatutárnym orgánom alebo členom štatutárneho orgánu, vedúcim organizačnej zložky podniku, vedúcim podniku zahraničnej osoby, prokuristom alebo zodpovedným zástupcom prevádzkovateľa, ktorému bola odňatá licencia na prevádzkovanie technickej služby podľa odseku 1, 2 alebo 4, nesmú vykonávať tieto funkcie u prevádzkovateľa po dobu troch rokov odo dňa nadobudnutia právoplatnosti rozhodnutia o odňatí licencie na prevádzkovanie technickej služby; to neplatí, ak ich činnosť nesúvisela s dôvodom, pre ktorý bola licencia na prevádzkovanie technickej služby odňatá.

§ 78
Povinnosti po zmene rozhodnutia o udelení licencie na prevádzkovanie 
technickej služby,  po pozastavení prevádzkovania technickej 
služby alebo po zániku oprávnenia prevádzkovať technickú službu

(1) Ak sa na základe zmeny rozhodnutia o udelení licencie na prevádzkovanie technickej služby vydá nová licencia na prevádzkovanie technickej služby, prevádzkovateľ je povinný predchádzajúcu licenciu na prevádzkovanie technickej služby vrátiť krajskému riaditeľstvu najneskôr pri preberaní novej licencie na prevádzkovanie technickej služby. O vrátení licencie na prevádzkovanie technickej služby krajské riaditeľstvo vydá potvrdenie tomu, kto licenciu na prevádzkovanie technickej služby vrátil.

(2) Prevádzkovateľ, ktorého prevádzkovanie technickej služby  sa pozastavilo, je povinný zabezpečiť, aby sa neporušovali ustanovenia tohto zákona. 

(3) Pri pozastavení prevádzkovania technickej služby alebo zániku oprávnenia prevádzkovať technickú službu je prevádzkovateľ povinný do 15 dní od pozastavenia prevádzkovania technickej služby alebo zániku oprávnenia prevádzkovať technickú službu vrátiť licenciu na prevádzkovanie technickej služby krajskému riaditeľstvu; ak ide o zrušenie právnickej osoby s likvidáciou, túto povinnosť má likvidátor. O vrátení licencie na prevádzkovanie technickej služby krajské riaditeľstvo vydá potvrdenie tomu, kto licenciu na prevádzkovanie technickej služby vrátil.

(4) Ak je to vzhľadom na záujem vnútorného poriadku  a bezpečnosti potrebné, v  rozhodnutí o odňatí licencie na prevádzkovanie technickej služby krajské riaditeľstvo určí podmienky  ukončenia prevádzkovania  technickej služby.

§ 79

Na prevádzkovanie technickej služby sa primerane vzťahujú § 35, 37, 38, 41, § 43 až  47. 

ŠTVRTÁ ČASŤ
AKREDITÁCIA

§ 80
Podmienky na udelenie akreditácie

(1) Odbornú prípravu na skúšku podľa § 19 zabezpečuje akreditovaná osoba.  Akreditáciu udelí ministerstvo fyzickej osobe alebo právnickej osobe, ktorá
a) je oprávnená na výkon činnosti uvedenej v § 5, 
b) preukáže, že je schopná zabezpečiť riadnu úroveň odbornej prípravy,
c) preukáže, že má vhodné priestory, v ktorých sa má vykonávať odborná príprava (ďalej len „školiace zariadenie“).

(2) Platnosť akreditácie je najviac desať rokov odo dňa nadobudnutia právoplatnosti rozhodnutia o udelení akreditácie. Akreditovaná osoba vykonáva odbornú prípravu v školiacom zariadení. 

§ 81
Konanie o žiadosti o udelenie akreditácie

(1) Žiadosť o udelenie akreditácie obsahuje
a) meno, priezvisko, titul, dátum a miesto narodenia, rodné číslo, adresu pobytu  a obchodné meno fyzickej osoby alebo obchodné meno a sídlo právnickej osoby, ktorá žiada o udelenie  akreditácie,
b) meno, priezvisko, titul, dátum a miesto narodenia, rodné číslo, adresu pobytu osoby zodpovednej za riadne vykonávanie odbornej prípravy (ďalej len „zodpovedná osoba“),
c) dátum začatia vykonávania odbornej prípravy,
d) dobu ukončenia činnosti, ak zamýšľa činnosť vykonávať menej ako desať rokov,
e) adresu školiaceho zariadenia a jeho kapacitu, 
f) údaje o osobách, ktoré budú vykonávať odbornú prípravu (ďalej len „lektor“) v rozsahu osobných údajov podľa písmena b). 

(2) Žiadateľ o akreditáciu k žiadosti pripojí
a) doklad preukazujúci právo užívať školiace zariadenie; ministerstvo si môže tiež vyžiadať doklady preukazujúce vhodnosť školiaceho zariadenia, 
b)  čestné vyhlásenie lektorov s potvrdeniami o praxi a dokladmi o vzdelaní; v čestnom vyhlásení sa uvedú osobné údaje lektora, predmety, ktoré bude prednášať a prehľad o dosiahnutom vzdelaní,
c)  koncepciu odbornej prípravy a učebný plán,
d)  doklad o zaplatení správneho poplatku.

(3) Zodpovedná osoba musí spĺňať podmienky ustanovené v § 11 ods. 1 písm. b) až e) a § 17 ods. 2. 

(4) Žiadateľ o akreditáciu je povinný umožniť osobám povereným ministerstvom vykonať ohliadku školiaceho zariadenia.

(5) O žiadosti o udelenie akreditácie rozhodne ministerstvo do 90 dní od začatia  konania. Ak žiadateľ  o  akreditáciu nie je vlastníkom školiaceho zariadenia, ministerstvo udelí akreditáciu len na obdobie, počas ktorého je žiadateľ o akreditáciu oprávnený priestory školiaceho zariadenia užívať. Ministerstvo v rozhodnutí o udelení akreditácie uvedie aj adresu školiaceho zariadenia.

§ 82
Zmena rozhodnutia o udelení akreditácie, pozastavenie vykonávania 
odbornej prípravy a zánik akreditácie 

(1) Akreditovaná osoba je povinná oznámiť ministerstvu zmenu všetkých údajov, ktoré uviedla v žiadosti o akreditáciu a doložiť o tom doklady, ako aj doložiť zmenu dokladov, ktoré pripojila k žiadosti o akreditáciu, najneskôr do 15 dní od týchto zmien. Vo vykonávaní odbornej prípravy môže pokračovať až po potvrdení zmien ministerstvom alebo po zmene rozhodnutia o udelení akreditácie.

(2) Ministerstvo, na základe oznámenia zmien a doloženia dokladov podľa odseku 1, potvrdí zmenu alebo začne konanie o zmene rozhodnutia o udelení akreditácie do 15 dní odo dňa oznámenia zmien a doloženia dokladov podľa odseku 1.

(3) Ministerstvo pozastaví vykonávanie odbornej prípravy, ak akreditovanej osobe bolo pozastavené prevádzkovanie odbornej prípravy a poradenstva podľa § 31. Pozastavenie vykonávania odbornej prípravy sa písomne oznámi akreditovanej osobe na základe rozhodnutia o pozastavení prevádzkovania odbornej prípravy a poradenstva.

(4) Akreditácia zaniká 
a) smrťou akreditovanej osoby, 
b) zrušením  akreditovanej právnickej osoby,
c) odňatím akreditácie,
d) odňatím licencie na prevádzkovanie bezpečnostnej služby,
e) na žiadosť akreditovanej osoby,
f) uplynutím času, na ktorý bola akreditácia udelená.

(5) Ministerstvo akreditáciu odníme,  ak akreditovaná osoba
a)  nezabezpečuje riadnu úroveň odbornej prípravy,
b) závažným  spôsobom  poruší  alebo opakovane porušuje povinnosti ustanovené zákonom alebo inými všeobecne záväznými právnymi predpismi alebo ak porušuje povinnosti uložené v rozhodnutiach alebo opatreniach ministerstva, 
c) nezačala vykonávať odbornú prípravu do jedného roka odo dňa nadobudnutia právoplatnosti  rozhodnutia o udelení akreditácie alebo odbornú prípravu nevykonáva nepretržite dlhšie ako jeden rok.

(6) Akreditovaná osoba, ktorej bola akreditácia odňatá, je povinná do 15 dní odo dňa nadobudnutia právoplatnosti rozhodnutia o odňatí akreditácie vrátiť rozhodnutie o udelení akreditácie ministerstvu.

(7) Tomu, komu bola akreditácia odňatá alebo tomu, koho žiadosť o udelenie akreditácie bola zamietnutá, možno novú akreditáciu udeliť najskôr po piatich rokoch odo dňa nadobudnutia právoplatnosti rozhodnutia o odňatí akreditácie alebo rozhodnutia o neudelení akreditácie. 

§ 83
Povinnosti akreditovanej osoby

(1) Akreditovaná osoba je povinná ministerstvu doručiť najneskôr päť dní pred začatím odbornej prípravy zoznam osôb, ktoré sú prihlásené na odbornú prípravu. V zozname uvedie meno a priezvisko osoby, dátum jej narodenia, adresu pobytu, dátum, čas a miesto konania odbornej prípravy.

(2) Pri začatí odbornej prípravy akreditovaná osoba vydá osobe prihlásenej na odbornú prípravu záznamník. V záznamníku lektor vyznačí uchádzačovi prítomnosť na každej hodine prednášky uvedením dátumu, času a témy konania prednášky. Prítomnosť uchádzača na prednáške lektor potvrdí podpisom po ukončení hodiny. Uchádzač je povinný mať záznamník počas odbornej prípravy pri sebe, predložiť ho skúšobnej komisii pri skúške alebo na požiadanie orgánu štátneho dozoru alebo kontroly pri výkone štátneho dozoru alebo kontroly. Po vykonaní skúšky záznamník uschováva akreditovaná osoba jeden rok.

(3) O priebehu odbornej prípravy je akreditovaná osoba povinná viesť evidenciu osôb a evidenciu záznamníkov. V evidencii osôb sa uvedú osobné údaje osoby v rozsahu meno, priezvisko, prípadne titul, dátum narodenia a adresa pobytu a v evidencii záznamníkov sa uvedie poradové číslo záznamníka, meno a priezvisko osoby, ktorej bol záznamník vydaný.

(4) Evidencie uvedené v odseku 3 je akreditovaná osoba povinná viesť v školiacom zariadení počas celej doby vykonávania odbornej prípravy a uschovávať ich v sídle právnickej osoby alebo v mieste činnosti fyzickej osoby tri roky po vykonaní posledného zápisu v evidencii.

PIATA ČASŤ
ŠTÁTNY DOZOR A KONTROLA, 
SPRÁVNE DELIKTY A PRIESTUPKY NA ÚSEKU SÚKROMNEJ BEZPEČNOSTI
A EVIDENCIE

PRVÁ HLAVA
ŠTÁTNY DOZOR A KONTROLA

§ 84

1) Štátny  dozor  nad  dodržiavaním  povinností  ustanovených týmto zákonom alebo na jeho základe fyzickým osobám a právnickým osobám vykonáva ministerstvo.

(2) Kontrolu  nad dodržiavaním  povinností ustanovených  týmto zákonom alebo na jeho základe  fyzickým osobám a právnickým osobám vo svojej pôsobnosti vykonáva krajské riaditeľstvo.

(3) Kontrolu činnosti podľa tohto zákona je oprávnený vykonávať každý policajt .

(4) Štátny dozor  a kontrolu v objektoch osobitnej dôležitosti vykonáva ministerstvo a krajské riaditeľstvo spravidla v súčinnosti s orgánmi, ktoré vykonávajú štátny odborný dozor podľa osobitného zákona.)
§ 85

(1) Osoba poverená výkonom štátneho dozoru alebo kontroly (ďalej len „kontrolór“) alebo policajt pri výkone kontroly činnosti je oprávnený 
a) ukladať na mieste pokyny na odstránenie zistených nedostatkov, 
b) vykonať   zápis   v inšpekčnej   knihe  dozoru a robiť  záznamy  v  evidenciách,  ktoré  sa  vedú v chránenom objekte alebo na chránenom mieste,
c) zadržať osobe poverenej výkonom fyzickej ochrany, pátrania, odbornej prípravy a poradenstva, osobe uvedenej v § 11 ods. 1 až 3, osobe uvedenej v § 12 ods. 1 písm. a) a ods. 2 a 3 preukaz, ak 
1. sú opakované  alebo hrubé  nedostatky  v činnosti osoby,  
2. táto osoba nemôže  riadne plniť úlohy preto, lebo je  pod  vplyvom  alkoholických  nápojov  alebo  iných  návykových   látok,
3. má dôvodné pochybnosti o odbornej úrovni fyzickej osoby alebo o úrovni jej výkonu fyzickej ochrany, pátrania, odbornej prípravy a poradenstva, 
4. je podozrenie z falšovania alebo pozmeňovania preukazu,
5. preukaz stratil platnosť,
6. sa osoba odmietne podrobiť skúške, či nie je pod vplyvom alkoholických nápojov alebo  iných  návykových   látok,
d) vstupovať do objektov, na pozemky a do iných priestorov, ak súvisia s predmetom štátneho dozoru, kontroly alebo kontroly činnosti a vyžadovať súčinnosť kontrolovaného subjektu a jeho zamestnancov; každý je povinný súčinnosť poskytnúť,

e) vyžadovať preukázanie totožnosti osôb vykonávajúcich činnosti podľa tohto zákona, ako aj všetkých osôb, ktoré sú prítomné pri vykonávaní tejto činnosti,
f)  zisťovať, či zamestnanec pri plnení úloh nie je pod vplyvom alkoholických nápojov alebo iných návykových látok; tento je povinný sa zisteniu podrobiť.

(2) Osoba, ktorej bol zadržaný preukaz podľa odseku 1 písm. c) môže vykonať len úkony súvisiace s odovzdaním služby. 

(3) O zadržaní  preukazu podľa odseku 1 písm. c)  vydá kontrolór alebo  policajt potvrdenie  a vec predloží neodkladne, najneskôr do troch dní od zadržania preukazu, orgánu dozoru alebo orgánu kontroly  na  rozhodnutie   podľa  § 89 ods. 1 písm. a).

(4) Na ukladanie pokynov podľa odseku 1 písm. a) sa nevzťahuje všeobecný predpis o správnom konaní. Uloženie pokynu sa uvedie v inšpekčnej knihe dozoru a v zázname o kontrole činnosti podľa odseku 6 alebo v zázname o výsledku štátneho dozoru alebo zázname o výsledku kontroly (ďalej len „záznam o kontrole“).

(5) Proti uloženým pokynom podľa odseku 1 písm. a) môže prevádzkovateľ podať do dvoch dní po ich uložení písomné námietky, ktoré musia byť odôvodnené. Námietky nemajú odkladný účinok. O námietkach rozhodne orgán dozoru, ak pokyny uložil kontrolór ministerstva alebo orgán kontroly, ak pokyny uložil kontrolór krajského riaditeľstva alebo policajt pri výkone kontroly činnosti.  O námietkach rozhodne orgán dozoru alebo orgán kontroly do piatich dní od doručenia námietok. 

(6) O nedostatkoch zistených pri kontrole činnosti policajt vypracuje záznam o kontrole činnosti a písomne vyrozumie krajské  riaditeľstvo podľa miesta zistenia nedostatku.

(7) Ustanovenia odsekov 1 až 5 sa vzťahujú aj na kontrolu činnosti vykonávanú príslušníkom Vojenskej polície v chránených  objektoch alebo na chránených miestach v pôsobnosti Ministerstva obrany Slovenskej republiky a na kontrolu činnosti vykonávanú príslušníkom Železničnej polície v chránených objektoch alebo na chránených miestach v pôsobnosti Železničnej polície.

§ 86

(1) Kontrolór sa pred začatím štátneho dozoru alebo kontroly preukáže preukazom kontrolóra a služobným preukazom osobe oprávnenej konať za kontrolovaný subjekt alebo zamestnancovi kontrolovaného subjektu prítomnému na mieste výkonu štátneho dozoru alebo kontroly. Ak nie je osoba oprávnená konať za kontrolovaný subjekt prítomná v čase začatia štátneho dozoru alebo kontroly na mieste výkonu štátneho dozoru alebo kontroly, kontrolór je povinný neodkladne oznámiť tejto osobe začatie štátneho dozoru alebo kontroly. 

(2) Kontrolór je pri výkone štátneho dozoru alebo kontroly oprávnený
a) vyžadovať  od  kontrolovaného  subjektu  a  jeho zamestnancov  poskytnutie  prvopisov dokladov a iných písomností, vyjadrení, informácií, vrátane technických nosičov dát, robiť si z nich kópie a vykonávať s nimi potrebné úkony súvisiace s výkonom štátneho dozoru alebo kontroly,

b) vyžadovať súčinnosť kontrolovaného subjektu, jeho zamestnancov, ako aj ďalších štátnych orgánov a organizácií, fyzických osôb a právnických osôb každý je povinný kontrolórovi súčinnosť poskytnúť,
c) vyžadovať v učenej lehote písomné vyjadrenie k zisteniam štátneho dozoru alebo kontroly,
d) k výkonu štátneho dozoru alebo kontroly prizvať policajtov alebo zamestnancov ministerstva, krajského riaditeľstva alebo útvaru Policajného zboru alebo iných právnických osôb alebo iné fyzické osoby, ak to povaha štátneho dozoru alebo kontroly vyžaduje tieto osoby sa preukážu pred začiatkom výkonu štátneho dozoru alebo kontroly preukazom totožnosti.

(3) Kontrolór je pri výkone štátneho dozoru alebo kontroly povinný
a) zachovávať mlčanlivosť o skutočnostiach, ktoré sa dozvedel pri výkone štátneho dozoru alebo kontroly, okrem prípadov uvedených v písmene h) a i) alebo ak ho od tejto povinnosti oslobodí ten, v záujme koho túto povinnosť má alebo vo verejnom záujme vedúci orgánu dozoru alebo vedúci orgánu kontroly,
b) osobe uvedenej v odseku 1 umožniť prítomnosť pri výkone štátneho dozoru alebo kontroly a priebežne túto osobu oboznamovať o výsledku štátneho dozoru alebo kontroly,
c) spracovať záznam o výsledku štátneho dozoru alebo záznam o výsledku kontroly (ďalej len „záznam o kontrole“), s ktorým oboznámi kontrolovaný subjekt,
d) preveriť opodstatnenosť námietok v písomnom vyjadrení kontrolovaného subjektu k zisteniam štátneho dozoru alebo kontroly podľa odseku 2 písm. c), opodstatnené a preukázané námietky zohľadniť v dodatku k záznamu o kontrole k dodatočným námietkam kontrolór nemusí prihliadať,
e) vydať  písomné  potvrdenie  o  prevzatí  prvopisov  dokladov  a  iných písomností a technických nosičov dát, 
f)  prerokovať záznam o kontrole s kontrolovaným subjektom a tento mu odovzdať,
g) v zázname o kontrole uložiť kontrolovanému subjektu povinnosť v stanovenej lehote prijať opatrenia na odstránenie zistených nedostatkov a následne o prijatých opatreniach a ich splnení predložiť orgánu dozoru alebo orgánu kontroly v stanovenej lehote písomnú informáciu,
h) oznámiť podozrenie z trestnej činnosti orgánom činným v trestnom konaní a iné skutočnosti orgánom príslušným podľa osobitných predpisov,
i) v odôvodnených prípadoch informovať o výsledku štátneho dozoru alebo kontroly orgán podľa osobitného zákona35) a ak je to vo verejnom záujme, aj verejnosť.

(4) Kontrolóri, ktorí vedia o skutočnostiach zakladajúcich pochybnosti o ich nepredpojatosti, sú povinní tieto skutočnosti bez zbytočného odkladu, najneskôr do začatia kontroly, písomne oznámiť orgánu dozoru alebo orgánu kontroly. Ak má kontrolovaný subjekt pochybnosti o nepredpojatosti kontrolórov so zreteľom na ich vzťah k predmetu kontroly, ku kontrolovanému subjektu alebo k jeho zamestnancom, môže proti ich účasti na kontrole podať písomné námietky orgánu dozoru alebo orgánu kontroly s uvedením dôvodu. Podanie námietok nemá odkladný účinok. Kontrolóri, proti ktorým podal kontrolovaný subjekt námietky zakladajúce pochybnosti o ich nepredpojatosti, sú oprávnení vykonať pri štátnom dozore alebo kontrole len také úkony, ktoré nedovoľujú odklad. Vedúci orgánu dozoru alebo orgánu kontroly alebo ním určený zamestnanec je povinný rozhodnúť o námietkach najneskôr do päť dní od ich uplatnenia a písomne oboznámiť s rozhodnutím toho, kto námietku uplatnil. Na rozhodovanie o nepredpojatosti sa nevzťahuje všeobecný predpis o správnom konaní. 

(5) Podrobnosti o preukaze kontrolóra a jeho vzor ustanoví všeobecne záväzný právny predpis, ktorý vydá ministerstvo.
§ 87
Oprávnenia a povinnosti kontrolovaného subjektu

(1) Kontrolovaný subjekt je oprávnený
a) byť prítomný pri výkone štátneho dozoru alebo kontroly, oboznamovať sa s výsledkami štátneho dozoru alebo kontroly a vyjadrovať sa k nim,
b) vyžadovať písomné potvrdenie o prevzatí prvopisov dokladov a iných písomností a technických nosičov dát,
c) oboznámiť sa so záznamom o kontrole a prevziať jeden výtlačok záznamu o kontrole.

(2) Kontrolovaný subjekt je povinný
a) poskytnúť kontrolórovi potrebnú súčinnosť na vykonanie štátneho dozoru alebo kontroly, umožniť mu vykonanie štátneho dozoru alebo kontroly, vrátane vytvorenia vhodných materiálnych a technických podmienok na vykonanie štátneho dozoru alebo kontroly,
b) umožniť vstup kontrolóra do objektov, na pozemky a do iných priestorov, ak súvisia s predmetom štátneho dozoru alebo kontroly,
c) zabezpečiť preukázanie totožnosti osôb vykonávajúcich činnosti podľa tohto zákona, ako aj všetkých osôb, ktoré sú prítomné pri vykonávaní tejto činnosti,
d) poskytnúť  kontrolórovi  prvopisy  dokladov a iných  písomností,  vyjadrenia,  informácie,  vrátane technických nosičov dát, 
e) v  určenej  lehote zaslať písomné vyjadrenie k zisteniam štátneho dozoru alebo kontroly, ktoré sú uvedené v zázname o kontrole,
f) v určenej lehote prijať opatrenia na odstránenie zistených nedostatkov o prijatých opatreniach a ich splnení predložiť orgánu štátneho dozoru alebo orgánu kontroly v stanovenej lehote písomnú informáciu.

§ 88
Záznam o kontrole

(1) O výsledku štátneho dozoru alebo kontroly kontrolór vypracuje záznam o kontrole. Záznam o kontrole musí obsahovať
a) označenie orgánu dozoru alebo orgánu kontroly, číslo písomnosti, dátum napísania záznamu o kontrole,
b) identifikačné údaje kontrolórov s uvedením mena, priezviska a funkcie a rovnaké identifikačné údaje prizvaných osôb,
c) dátum vykonania štátneho dozoru alebo kontroly,
d) označenie kontrolovaného subjektu,
e) predmet štátneho dozoru alebo kontroly,
f) identifikačné údaje zástupcu kontrolovaného subjektu alebo jeho zamestnanca, ktorý bol prítomný pri výkone štátneho dozoru alebo kontroly s uvedením mena, priezviska a pracovného zaradenia,
g) preukázané zistenia s uvedením porušených všeobecne záväzných právnych predpisov,
h) vlastnoručné podpisy kontrolórov,
i) vlastnoručný podpis zástupcu kontrolovaného subjektu alebo jeho zamestnanca, ktorý bol so záznamom o kontrole oboznámený,
j) vyjadrenia k zisteniam štátneho dozoru alebo kontroly,
k) uloženie povinnosti kontrolovanému subjektu prijať opatrenia na odstránenie zistených nedostatkov a  oznámiť ich v stanovenej lehote orgánu dozoru alebo orgánu kontroly,
l) opatrenia vykonané voči kontrolovanému subjektu,
m) ďalšie písomnosti a materiály potvrdzujúce kontrolné zistenia.

(2) Ak kontrolovaný subjekt v lehote určenej podľa § 87 ods. 2 písm. e) nezašle orgánu dozoru alebo orgánu kontroly písomné vyjadrenie, má sa za to, že so zisteniami štátneho dozoru alebo kontroly, ktoré sú uvedené v zázname o kontrole, súhlasí.

(3) Štátny dozor alebo kontrola sú ukončené v deň podpísania záznamu o kontrole a jeho dodatku. Štátny dozor alebo kontrola sa považujú za ukončené aj vtedy, ak niektorý zo zástupcov kontrolovaného subjektu odmietne podpísať záznam o kontrole. Túto skutočnosť je potrebné uviesť v zázname o kontrole.

§ 89

(1) Orgán dozoru a orgán kontroly sú oprávnení  rozhodnúť o tom, že 
a) osobe preukaz, ktorý bol zadržaný podľa § 85 ods. 1 písm. c) nebude vrátený do konečného rozhodnutia vo veci; orgán dozoru alebo orgán kontroly rozhodne vo veci v lehote do desať dní odo dňa zadržania preukazu; o začatí konania účastníka neupovedomuje,
b) osoba, ktorá nie je spoľahlivá podľa § 14 ods. 1 písm. d) je povinná odovzdať preukaz orgánu dozoru alebo orgánu kontroly do konečného rozhodnutia vo veci podľa osobitného predpisu,) 
c) osoba poverená výkonom fyzickej ochrany, pátrania, odbornej prípravy a poradenstva je  povinná opätovne sa podrobiť posúdeniu zdravotnej spôsobilosti,  ak  sú o jej zdravotnom stave dôvodné pochybnosti,
d) osoba poverená výkonom fyzickej ochrany, pátrania, odbornej prípravy a poradenstva je povinná podrobiť sa preskúšaniu odbornej spôsobilosti, ak sú dôvodné pochybnosti o jej odbornej úrovni; rozhodnutie o nariadení preskúšania musí byť vydané do 30 dní od zistenia dôvodov na jeho vydanie .

(2) Ak bolo rozhodnuté podľa odseku 1 písm. d), že osoba poverená výkonom fyzickej ochrany, pátrania, odbornej prípravy a poradenstva sa musí podrobiť preskúšaniu odbornej spôsobilosti, je táto osoba povinná odovzdať preukaz odbornej spôsobilosti orgánu dozoru alebo orgánu kontroly, ktorý vydal rozhodnutie.  Pri preskúšaní odbornej spôsobilosti sa postupuje podľa § 19 ods. 1, 2, 5 až 8; absolvovanie odbornej prípravy sa nevyžaduje. Preukaz sa vráti po úspešnom absolvovaní skúšky.

(3) Na rozhodovanie podľa odseku 1 je vecne príslušný orgán dozoru, ak dôvody rozhodnutia boli zistené jeho činnosťou alebo mu boli oznámené orgán kontroly je vecne príslušný na rozhodovanie, ak dôvody rozhodnutia boli zistené jeho činnosťou alebo policajtom pri kontrole činnosti.

§ 90

(1) Orgán dozoru a orgán kontroly sú oprávnení rozhodnúť o odňatí preukazu osobe, ktorá nie je bezúhonná podľa § 13 alebo ktorá nie je spoľahlivá podľa § 14 ods. 1 písm. a) až c), e) až g) alebo ktorá nie je spoľahlivá podľa § 14 ods. 1 písm. d) a bolo vo veci právoplatne rozhodnuté v jej neprospech alebo u ktorej sú dôvodné pochybnosti o úrovni jej výkonu fyzickej ochrany, pátrania, odbornej prípravy a poradenstva, a bolo vo veci právoplatne rozhodnuté v jej neprospech alebo ktorá sa podrobila preskúšaniu odbornej spôsobilosti podľa § 89 ods. 1 písm. d) a skúšku nevykonala úspešne. 

(2) Ak sa preukaz odňal podľa odseku 1, možno nový preukaz vydať najskôr po uplynutí piatich rokov a až po absolvovaní odbornej prípravy a úspešnom vykonaní skúšky. Pri preskúšaní odbornej spôsobilosti sa postupuje podľa  § 19 ods. 1, 2, 5 až 8.

(3) Na vecnú príslušnosť rozhodovať podľa odseku 1 sa vzťahuje § 89 ods. 3.

DRUHÁ HLAVA
SPRÁVNE  DELIKTY A PRIESTUPKY  NA ÚSEKU  
SÚKROMNEJ  BEZPEČNOSTI

§ 91
Správne delikty na úseku súkromnej bezpečnosti

(1) Ministerstvo alebo krajské riaditeľstvo uloží pokutu právnickej osobe alebo fyzickej osobe –podnikateľovi, ktorý
a) bez licencie vykonáva činnosť, ktorá je bezpečnostnou službou pre iné osoby,
b) bez licencie vykonáva činnosť, ktorá je bezpečnostnou službou ako vlastnú ochranu alebo bez licencie vykonáva činnosť, ktorá je technickou službou,
c) poveruje výkonom fyzickej ochrany, pátraním, odbornou prípravou a poradenstvom osoby, ktoré nespĺňajú podmienky bezúhonnosti alebo spoľahlivosti,
d) nesplní povinnosť ustanovenú v § 56 ods. 3, v § 56 ods. 5 prvej vete alebo v § 56 ods. 7, 
e) nesplní inú povinnosť, ako je uvedená v písmenách a) až d), ustanovenú týmto zákonom alebo nesplní povinnosť uloženú rozhodnutím ministerstva alebo krajského riaditeľstva vydaným na základe tohto zákona.

(2) Za správny delikt podľa odseku 1 písm. a) možno uložiť pokutu od 100 000 Sk do 2 000 000 Sk, za správny delikt podľa odseku 1 písm. b) pokutu od 50 000 Sk do 1 000 000 Sk, za správny delikt podľa odseku 1 písm. c) pokutu od 10 000 Sk do 1 000 000 Sk, za správny delikt podľa odseku 1 písm. d) pokutu od 10 000 Sk do 500 000 Sk a za správny delikt podľa odseku 1 písm. e)  pokutu do 100 000 Sk; zákaz činnosti do päť rokov možno uložiť za správny delikt podľa odseku 1 písm. a) a b) a do troch rokov za správny delikt podľa odseku 1 písm. d).

(3) Za správny delikt podľa odseku 1 písm. e) môže uložiť kontrolór pri výkone štátneho dozoru alebo kontroly blokovú pokutu do 10 000 Sk. Na blokové konanie sa primerane použijú ustanovenia o blokovom konaní pri prejednávaní priestupkov.)

(4) Pri ukladaní  sankcií za správne delikty  podľa odseku 1 ministerstvo alebo krajské   riaditeľstvo prihliada na závažnosť, spôsob, dĺžku trvania a následky protiprávneho konania a prihliadne aj na opakované porušenie právnej povinnosti alebo na to, že sa konaním porušili viaceré povinnosti. 

(5) Za správny delikt podľa odseku 1 možno uložiť aj prepadnutie veci, ak vec patrí páchateľovi správneho deliktu a ak ide o vec, ktorá sa použila na spáchanie správneho deliktu, správnym deliktom sa získala alebo sa nadobudla za vec získanú správnym deliktom.

(6) Ak sa neuložilo prepadnutie veci podľa odseku 5, možno rozhodnúť, že táto vec bude zhabaná, ak vec
a) patrí páchateľovi správneho deliktu,  ktorého nemožno stíhať za správny delikt alebo
b) nepatrí  páchateľovi  správneho deliktu alebo mu  nepatrí v celosti a ak to vyžaduje  bezpečnosť osôb alebo majetku alebo  iný všeobecný záujem.

(7) Prepadnutie veci nemožno uložiť alebo zhabanie veci nemožno vysloviť, ak je hodnota veci v nápadnom nepomere k povahe správneho deliktu.

(8) Pokutu, zákaz činnosti alebo prepadnutie veci možno uložiť a zhabanie veci možno vysloviť najneskôr do piatich rokov odo dňa porušenia právnej povinnosti. 

(9) Účastníkom konania pri prejednávaní správnych deliktov je aj vlastník veci, ktorá sa má  zhabať, a to v časti konania týkajúceho sa zhabania veci.

10) Správne delikty podľa odseku 1 prejednáva ministerstvo, ak boli zistené činnosťou ministerstva alebo mu boli oznámené alebo krajské riaditeľstvo, ak boli zistené činnosťou krajského riaditeľstva alebo mu boli oznámené.

(11) Uložením sankcie za správny delikt podľa odseku 1 nie sú dotknuté ustanovenia o pozastavení prevádzkovania bezpečnostnej služby podľa § 31, o pozastavení prevádzkovania vlastnej ochrany podľa § 65, o pozastavení prevádzkovania technickej služby podľa § 75, o odňatí licencie na prevádzkovanie bezpečnostnej služby podľa § 33, o odňatí licencie na prevádzkovanie vlastnej ochrany podľa § 66 alebo o odňatí licencie na prevádzkovanie technickej služby podľa       § 77. 

(12) Výnos z pokút je príjmom štátneho rozpočtu. Vlastníkom prepadnutých vecí alebo zhabaných vecí sa stáva štát. 

§ 92
Priestupky na úseku súkromnej bezpečnosti

(1) Priestupku na úseku súkromnej bezpečnosti sa dopustí ten, kto
a) bez licencie vykonáva činnosť, ktorá je bezpečnostnou službou alebo technickou službou, 
b) sa pri výkone fyzickej ochrany, pátrania, odbornej prípravy a poradenstva vydáva za policajta alebo za inú osobu, ktorá plní úlohy verejnej správy,
c) ako zamestnanec  nepredloží  prevádzkovateľovi  doklady preukazujúce jeho bezúhonnosť a spoľahlivosť podľa § 45 a 46, 
d) ako osoba poverená výkonom fyzickej ochrany, pátrania,  odbornou  prípravou a poradenstvom si na mieste, o ktorom sa predpokladá, že bol na ňom spáchaný trestný čin, na mieste, kde došlo k dopravnej nehode, prevádzkovej nehode (havárii), k pracovnému úrazu alebo k inej mimoriadnej udalosti, na mieste, kde bola usmrtená osoba alebo došlo k ublíženiu na zdraví, ako aj na mieste, kde bola použitá strelná zbraň alebo vecný bezpečnostný prostriedok,  nepočína tak, aby žiadnym spôsobom nesťažovala vyšetrovanie,
e) ako zamestnanec kontrolovaného subjektu alebo ako osoba oprávnená konať za kontrolovaný subjekt  odmietne poskytnúť kontrolórovi potrebnú súčinnosť na vykonanie štátneho dozoru alebo kontroly, neumožní mu vstup do objektov, na pozemky a do iných priestorov, ktoré súvisia s výkonom štátneho dozoru alebo kontroly alebo mu neposkytne prvopisy dokladov, písomnosti, vyjadrenia, informácie, vrátane technických nosičov dát,
f) nesplní inú povinnosť ako je uvedená v písmenách a) až e) ustanovenú týmto zákonom alebo na jeho základe.

(2) Za priestupok podľa odseku 1 písm. a) možno uložiť pokutu od 20 000 Sk do 200 000, za priestupok podľa odseku 1 písm. b) až e) pokutu od 5 000 Sk do 100 000 Sk, za priestupok podľa odseku 1 písm. f) pokutu do 50 000 Sk, zákaz činnosti do päť rokov možno uložiť za priestupok podľa odseku 1 písm. a), b) a f).

(3) Priestupky podľa odseku 1 prejednáva ministerstvo, ak boli zistené činnosťou ministerstva alebo mu boli oznámené alebo krajské riaditeľstvo, ak boli zistené činnosťou krajského riaditeľstva alebo mu boli oznámené.

(4) Za priestupok podľa odseku 1 písm. f) možno uložiť pokutu v blokovom konaní do 5 000 Sk, pričom pokutu môže uložiť aj kontrolór pri výkone štátneho dozoru alebo kontroly; v rozkaznom konaní možno uložiť pokutu do 10 000 Sk. 

(5) Na priestupky a ich prejednávanie sa vzťahuje všeobecný predpis o priestupkoch, ak tento zákon neustanovuje inak.)

(6) Ten, komu bol uložený zákaz činnosti podľa odseku 2, je povinný odovzdať preukaz správnemu orgánu, ktorý rozhodol o zákaze činnosti. Po zrušení zákazu činnosti sa preukaz vráti osobe, ktorá ho odovzdala správnemu orgánu.

TRETIA HLAVA
EVIDENCIE VEDENÉ MINISTERSTVOM

§ 93

(1) Ministerstvo vedie informačný systém súkromnej bezpečnosti (ďalej len „informačný systém“). 

(2) V informačnom systéme sa vedie evidencia 
a)   prevádzkovateľov strážnej služby,
b)   prevádzkovateľov detektívnej služby,
c)   prevádzkovateľov odbornej prípravy a poradenstva,
d)   prevádzkovateľov vlastnej ochrany osobitne pre každý druh bezpečnostnej služby,
e)   prevádzkovateľov technickej služby,
f)   žiadateľov o udelenie licencie, ktorým sa licencia neudelila,
g)   právnických  osôb a fyzických osôb, ktorým sa udelila  akreditácia,
h)   fyzických osôb, ktoré sa prihlásili na kvalifikačnú skúšku s výsledkom kvalifikačnej skúšky,
i)   fyzických osôb, ktoré sa prihlásili na skúšku s výsledkom skúšky,
j)   fyzických osôb, ktorým sa  vydal preukaz,  
k)  fyzických osôb, ktorým sa odňal preukaz,
l)   právnických osôb a fyzických osôb, ktorým bol uložený zákaz činnosti,
m) fyzických osôb, ktorým bola uložená sankcia za priestupok,
n) fyzických osôb a právnických osôb, ktorým bola uložená sankcia alebo ochranné opatrenie za správny delikt,
o)  údajov zo správ o činnosti bezpečnostných služieb
p)  osôb, u ktorých bola preverovaná bezúhonnosť a spoľahlivosť podľa § 53 ods. 2.

(3) Informačný systém vedený podľa odseku 2 obsahuje osobné údaje v rozsahu údajov uvádzaných v žiadostiach alebo v rozsahu údajov uvádzaných v ostatných tlačivách podľa tohto zákona alebo údajov získaných v konaniach podľa tohto zákona. Údaje do informačného systému vkladá ministerstvo alebo krajské riaditeľstvo, ktoré vykonalo úkon. Údaje evidované v informačnom systéme sa uschovávajú najmenej po dobu piatich rokov od zániku platnosti dokladov, z ktorých boli údaje použité, ak tento zákon neustanovuje inak.

(4) Pri spracúvaní osobných údajov podľa odseku 2 a pri ich ochrane sa postupuje podľa osobitného predpisu,) ak tento zákon neustanovuje inak. 

(5) Do evidencie podľa odseku 2 písm. a) až e), g), j) až l)  má právo nahliadnuť každý. Výpis  z evidencie  vedenej  podľa odseku 2 možno poskytnúť na základe písomnej žiadosti osobe, ktorá osvedčí právny záujem. 

(6) Podrobnosti o vedení evidencie podľa odseku 2 ustanoví všeobecne záväzný právny predpis, ktorý vydá ministerstvo. 

ŠIESTA ČASŤ
SPOLOČNÉ A PRECHODNÉ USTANOVENIA

Spoločné ustanovenia
§ 94

(1) Na rozhodovanie podľa tohto zákona sa vzťahuje všeobecný predpis o správnom konaní,            ak tento zákon neustanovuje inak. 

(2) Čestné vyhlásenie podávané podľa tohto zákona musí byť vlastnoručne podpísané pred správnym orgánom osobou, ktorá ho podáva alebo osvedčené notárom alebo iným príslušným orgánom.)

(3) Vzdelaním  v oblasti  bezpečnostných služieb je aj vzdelanie získané štúdiom v policajnej škole na  území Slovenskej republiky a do 31. decembra 1992 aj v policajnej škole na území Českej republiky alebo odborná príprava získaná podľa osobitného zákona;) za vzdelanie  v oblasti bezpečnostných služieb sa nepovažuje jazykové vzdelanie a pedagogické vzdelanie získané štúdiom v uvedených školách. 

§ 95
Záujem vnútorného poriadku a bezpečnosti

(1) Pri rozhodovaní so zreteľom na záujem vnútorného poriadku a bezpečnosti vychádza  ministerstvo a krajské riaditeľstvo z vývoja bezpečnostnej situácie v Slovenskej republike alebo na častiach jej územia a z pravdepodobného vplyvu činností, ktorých sa rozhodnutie týka, na túto situáciu.

(2) V odôvodnení rozhodnutia vydaného so zreteľom na záujem vnútorného poriadku a  bezpečnosti musia byť podrobne uvedené skutočnosti, z ktorých tento záujem v danom prípade vyplýva. 
§ 96
Prechodné ustanovenia

(1) Licencia na prevádzkovanie strážnej služby vydaná pred 1. januárom 2006 sa považuje za licenciu na prevádzkovanie strážnej služby vydanú podľa tohto zákona v rozsahu ako bola udelená; jej platnosť zaniká dňom uvedeným v rozhodnutí o udelení licencie, najneskôr však                             31. decembra 2010.

(2)	 Licencia na prevádzkovanie detektívnej služby vydaná pred 1. januárom 2006 sa považuje za licenciu na prevádzkovanie detektívnej služby vydanú podľa tohto zákona v rozsahu ako bola udelená;  jej  platnosť  zaniká  dňom  uvedeným  v  rozhodnutí o udelení licencie, najneskôr však 31. decembra 2010.

(3)	 Licencia na prevádzkovanie vlastnej ochrany vydaná pred 1. januárom 2006 sa považuje za licenciu na prevádzkovanie vlastnej ochrany vydanú podľa tohto zákona v rozsahu ako bola udelená; jej platnosť zaniká dňom uvedeným v rozhodnutí o udelení licencie, najneskôr však        31. decembra 2010.

(4)	 Živnostenské oprávnenie na prevádzkovanie technickej služby vydané pre 1. januárom 2006 sa považuje za licenciu na prevádzkovanie technickej služby vydanú podľa tohto zákona v rozsahu ako bolo vydané; jeho platnosť zaniká dňom uvedeným v živnostenskom oprávnení, najneskôr však 31. decembra 2006. 

(5)	 Akreditácia  na  vykonávanie  odbornej  prípravy  udelená pred 1. januárom 2006 sa považuje za akreditáciu  podľa  tohto  zákona  v rozsahu  ako  bola  udelená;  jej platnosť zaniká najneskôr 30. júna 2006.

(6)	 Prevádzkovateľ strážnej služby alebo prevádzkovateľ detektívnej služby, ktorý je fyzickou osobou, je povinný do 30. júna 2006 predložiť krajskému riaditeľstvu listiny preukazujúce, že spĺňa podmienky ustanovené v § 11; ak tak neurobí, krajské riaditeľstvo mu odníme licenciu. 

(7)	 Prevádzkovateľ strážnej služby alebo prevádzkovateľ detektívnej služby, ktorý je právnickou osobou, je povinný do 30. júna 2006 predložiť krajskému riaditeľstvu listiny preukazujúce, že spĺňa podmienky ustanovené v § 12; ak tak neurobí, krajské riaditeľstvo mu odníme licenciu. 

(8)	 Odbornú prípravu a poradenstvo podľa tohto zákona možno prevádzkovať na základe oprávnenia vydaného pred 1. januárom 2006 najneskôr do 30. júna 2006.

(9)	 Prevádzkovateľ,   ktorý   vykonáva   ochranu  objektov  osobitnej  dôležitosti,  je  povinný  do 31. decembra 2006 preukázať ministerstvu splnenie podmienok ustanovených v § 53. 

(10) Konania začaté pred 1. januárom 2006 sa dokončia podľa tohto zákona. Na ukladanie pokút za porušenie všeobecne záväzných právnych predpisov, ku ktorým došlo pred 1. januárom 2006 sa však použijú ustanovenia právnych predpisov účinných do 31. decembra 2005.

§ 97

Ak sa zmluva o poskytovaní technickej služby neuzavrela pred 1. januárom 2006 písomne a na jej základe sa má poskytovať plnenie aj po uplynutí šiestich mesiacov odo dňa nadobudnutia účinnosti tohto zákona, je potrebné zmluvu o poskytovaní technickej služby v lehote šiestich mesiacov odo dňa nadobudnutia účinnosti tohto zákona uzavrieť písomne, inak stratí platnosť.

§ 98

(1) Platnosť preukazov vydaných podľa doterajších predpisov je do 31. decembra 2008, ak ich platnosť neskončí pred uplynutím tejto lehoty. Pri vydaní nového preukazu sa postupuje podľa § 19 s tým, že sa vyžaduje absolvovanie odbornej prípravy v skrátenej forme.

(2) Prevádzkovateľ je povinný označiť sídlo prevádzkovateľa, miesto činnosti fyzickej osoby a prevádzku podľa § 41 do 30. júna 2006.

(3) Prevádzkovateľ prevádzkujúci zariadenie poplachového systému alebo časť takéhoto zariadenia podľa § 3 písm. g), je povinný označiť motorové vozidlo  alebo motocykel používané na preverenie signálu podľa § 56 ods. 6 nápisom „ZÁSAHOVÉ  VOZIDLO“ do 30. júna 2006. 

§ 99

Týmto zákonom sa preberajú právne akty Európskych spoločenstiev uvedené v prílohe.

§ 100
Zrušovacie ustanovenie

Zrušujú sa:

1. Zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona  č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení  neskorších  predpisov  (zákon o súkromných bezpečnostných službách) v znení zákona č. 225/2000 Z. z., zákona č. 440/2001 Z. z., zákona č. 418/2002 Z. z., zákona č. 181/2004 Z. z. a zákona č. 757/2004 Z. z.

2. Vyhláška Ministerstva vnútra Slovenskej republiky č. 550/2001 Z.z., ktorou sa vykonávajú niektoré ustanovenia zákona o súkromných bezpečnostných službách v znení vyhlášky Ministerstva vnútra Slovenskej republiky č.100/2004 Z.z.

Príloha k zákonu č.    /2005 Z. z.

Zoznam
preberaných právnych aktov Európskych spoločenstiev 

1. Smernica Európskeho parlamentu a Rady 95/46/EHS zo 24. 10. 1995 o ochrane jednotlivcov pri spracovaní osobných údajov a voľnom pohybe týchto údajov (Úradný vestník Európskych spoločenstiev L 281, 23/11/1995)
2. Smernica Rady 73/148/EHS zo 21. 5. 1973 o zrušení obmedzenia pohybu v rámci Spoločenstva pre príslušníkov členských štátov s ohľadom na založenie firmy a zabezpečovanie služieb (Úradný vestník Európskych spoločenstiev L 172, 28/06/1973)
3. Smernica Rady 68/360/EHS z 15. 10. 1968 o zrušení obmedzenia pohybu a pobytu pracovníkov členských  štátov  a  ich rodín  v rámci  Spoločenstva (Úradný  vestník  Európskych  spoločenstiev L 257, 19/10/1968). 

Čl. II

Zákon  č. 455/1991 Zb. o  živnostenskom  podnikaní (živnostenský zákon) v  znení  zákona č.231/1992 Zb., zákona č. 600/1992 Zb., zákona Národnej rady  Slovenskej  republiky                          č. 132/1994 Z.z., zákona Národnej rady Slovenskej republiky č. 200/1995 Z.z., zákona Národnej rady Slovenskej republiky č. 216/1995 Z.z., zákona Národnej rady Slovenskej republiky                       č. 233/1995 Z.z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z.z., zákona Národnej rady Slovenskej republiky                       č. 222/1996 Z.z., zákona Národnej rady Slovenskej republiky č. 289/1996 Z.z., zákona Národnej rady Slovenskej   republiky č. 290/1996 Z.z. zákona  č. 288/1997 Z.z., zákona č. 379/1997 Z.z., zákona č. 70/1998 Z.z., zákona č. 76/1998 Z.z., zákona  č. 126/1998 Z.z., zákona č. 129/1998 Z.z., zákona č. 140/1998 Z.z., zákona č. 143/1998 Z.z., zákona  č. 144/1998 Z.z., zákona č. 161/1998 Z. z., zákona  č. 178/1998 Z.z., zákona  č. 179/1998 Z.z., zákona  č. 194/1998 Z.z., zákona                        č. 263/1999 Z.z.,   zákona    č.  264/1999 Z.z.,  zákona   č.   119/2000 Z.z.,  zákona                               č.  142/2000 Z.z.,  zákona  č. 236/2000 Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z., zákona  č. 223/2001 Z.z., zákona č. 279/2001 Z.z., zákona                               č. 488/2001 Z.z., zákona č. 554/2001 Z.z., zákona č. 261/2002 Z.z., zákona č. 284/2002 Z.z.,  zákona  č.  506/2002 Z.z.,  zákona   č. 190/2003 Z.z., zákona č. 219/2003 Z.z., zákona                          č. 245/2003 Z.z., zákona č. 423/2003 Z.z., zákona č. 515/2003 Z.z., zákona                                           č. 586/2003 Z.z., zákona č. 602/2003 Z.z., zákona č. 347/2004 Z. z., zákona č. 350/2004 Z.z., zákona č. 365/2004 Z.z., zákona č. 420/2004 Z.z., zákona č. 533/2004 Z.z., zákona                                  č. 544/2004 Z.z., zákona č. 578/2004 Z.z., zákona č. 624/2004 Z.z., zákona 650/2004 Z.z., zákona č. 656/2004 Z.z. a zákona č. 725/2004 Z.z. sa mení takto:

1. V § 3 ods. 2 písmeno t) znie:
„t) prevádzkovanie súkromnej bezpečnostnej služby a prevádzkovanie technickej služby na ochranu majetku a osôb23e)“.

Poznámka pod čiarou k odkazu 23e) znie:
„23e) Zákon č. XX/2005 Z.z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti).“

2. V  prílohe č. 3 KONCESOVANÉ ŽIVNOSTI sa v SKUPINE č. 314  - Ostatné vypúšťa živnosť por. č. 15.

Čl. III

Zákon  Národnej  rady  Slovenskej  republiky č. 145/1995 Z.z. o  správnych  poplatkoch  v  znení zákona  Národnej  rady  Slovenskej  republiky č. 123/1996 Z.z.,  zákona  Národnej  rady Slovenskej republiky  č. 224/1996 Z.z., zákona  č. 70/1997 Z.z.,  zákona č. 1/1998 Z.z., zákona                               č. 232/1999 Z.z.,  zákona č. 3/2000 Z.z., zákona  č. 142/2000 Z.z., zákona  č. 211/2000 Z.z., zákona č. 468/2000 Z.z., zákona č. 553/2001 Z.z., zákona č. 96/2002 Z.z., zákona č. 118/2002 Z. z., zákona č. 215/2002 Z.z.,  zákona  č. 237/2002 Z.z.,  zákona  č. 418/2002 Z.z.,  zákona  č. 457/2002 Z.z.,  zákona           č. 465/2002 Z.z.,  zákona  č. 477/2002 Z.z.,  zákona  č. 480/2002 Z.z., č.199/2003 Z.z.,  zákona      č. 217/2003 Z.z., zákona č.245/2003 Z.z., zákona č. 450/2003 Z.z., zákona                    č. 469/2003 Z.z., zákona č. 583/2003 Z.z., zákona č. 5/2004 Z z., zákona č. 199/2004 Z.z., zákona  č. 347/2004 Z. z., zákona č. 382/2004 Z.z., zákona č. 434/2004 Z.z., zákona č. 533/2004 Z.z., zákona č. 541/2004 Z z., zákona  č. 572/2004 Z.z.,  zákona č. 578/2004 Z.z.,  zákona                              č. 581/2004 Z.z., zákona č. 653/2004 Z.z.,  zákona č. 656/2004 Z.z., zákona č. 725/2004 Z.z., zákona č. 5/2005 Z.z. a zákona č. 8/2005 Z.z.  sa mení a dopĺňa takto:

V sadzobníku správnych poplatkov položka č. 149 znie takto:

a) Podanie žiadosti o udelenie licencie na prevádzku
1. strážnej služby ...................................................................................................    2 500 Sk
	2. detektívnej služby ..............................................................................................    3 000 Sk
	3. odbornej prípravy a poradenstva .......................................................................    3 500 Sk
	4. vlastnej ochrany .................................................................................................    2 000 Sk
	5. technickej služby ...............................................................................................    2 000 Sk
b) Podanie žiadosti o vykonanie kvalifikačnej skúšky ..............................................    2 000 Sk

c) Podanie prihlášky o vykonanie skúšky odbornej spôsobilosti za každú prihlásenú osobu
1. skúška typu S .....................................................................................................      500 Sk
	2. skúška typu P .....................................................................................................   1 500 Sk
	3. skúška po skrátenej forme odbornej prípravy ...................................................   1 000 Sk
d) Podanie žiadosti o udelenie akreditácie .................................................................   5 000 Sk
e) Podanie žiadosti o preverenie spoľahlivosti osoby, ktorá má byť poverená 
výkonom fyzickej ochrany na objekte osobitnej dôležitosti, za každú osobu .......      100 Sk
f) Vydanie licencie na prevádzkovanie bezpečnostnej služby, vlastnej ochrany 
alebo technickej služby .........................................................................................   1 000 Sk
g) Vydanie osvedčenia o vykonaní kvalifikačnej skúšky ...........................................  1 000 Sk
h) Vydanie preukazu odbornej spôsobilosti ...............................................................     500 Sk
i)  Vydanie rozhodnutia o udelení akreditácie ............................................................  1 000 Sk
j)  Vydanie rozhodnutia o zmene rozhodnutia o udelení licencie ..............................     500 Sk
k) Vydanie rozhodnutia o zmene rozhodnutia o udelení akreditácie..........................   2 000 Sk
l)  Vydanie výpisu z evidencie informačného systému súkromnej bezpečnosti ........      500 Sk 

Poznámky

1. Správny  orgán  poplatok  podľa  písmena  a)  bod 5.  zníži  na  pätinu  uvedenej  sadzby,  ak   k 1. 1. 2006 je žiadateľ držiteľom oprávnenia podľa doterajších predpisov.
2. Správny orgán môže poplatok podľa písmena h) znížiť na pätinu uvedenej sadzby, ak je preukaz odbornej spôsobilosti vydávaný podľa § 19 ods. 3 a 4 zákona o súkromnej bezpečnosti.
3. Správny orgán zvýši poplatok podľa písmena h) do výšky dvojnásobku uvedenej sadzby, ak je preukaz odbornej spôsobilosti vydávaný pri druhej strate. Pri každej ďalšej strate preukazu odbornej spôsobilosti sa poplatok zvýši na dvojnásobok predchádzajúceho poplatku.
4. Správny orgán správny poplatok podľa písmena j) nevyberie, ak zmena rozhodnutia o udelení licencie je vykonaná z podnetu správneho orgánu.
5. Správny orgán správny poplatok podľa písmena k) nevyberie, ak zmena rozhodnutia o udelení akreditácie je vykonaná z podnetu správneho orgánu.

Čl. IV
Účinnosť zákona

Tento zákon nadobúda účinnosť 1. januára 2006.